Ma Yehowa Nhyɛ W’awareɛ Mu Den na Ɔmmɔ Ho Ban | Adesua\nKENKAN WƆ Cambodian Dangme English Ewe French Ga Garifuna Greenlandic Hmong (White) Kimbundu Lingala Maltese Mam Mazatec (Huautla) Myanmar Nahuatl (Central) Nahuatl (Huasteca) Ngabere Portuguese Quechua (Ancash) Quechua (Ayacucho) Spanish Tahitian Tlapanec Totonac Twi Umbundu\n“Sɛ Yehowa anwɛn kuro no a, ɔwɛmfoɔ siri ho pɛ kwa.”—DWOM 127:1b.\nAdɛn nti na ɛsɛ sɛ yɛbɔ yɛn akoma ho ban?\nAdɛn nti na ɛsɛ sɛ yɛkɔ so bɛn Onyankopɔn?\nNkɔmmɔ bɛn na ɛma awareɛ sɔ?\n1, 2. (a) Ɛyɛɛ dɛn na nhyira a anka Israelfoɔ 24,000 bɛnya no bɔɔ wɔn? (b) Adɛn nti na ɛsɛ sɛ yɛsusu saa asɛm yi ho?\nAKA kakraa bi ma Israelfoɔ aduru Bɔhyɛ Asase no so no, mmarima mpempem pii ne “Moab mmabaa bɔɔ adwaman.” Ɛno maa Israelfoɔ 24,000 wuwuiɛ. Ná wɔatwɛn akyɛ, nanso na aka kakraa bi ma wɔaduru bɔhyɛ asase no so! Awerɛhosɛm ne sɛ, nhyira a anka wɔbɛnya no nyinaa bɔɔ wɔn ɛfiri sɛ berɛ a wɔhyiaa ɔbrasɛe ho sɔhwɛ no, wɔantumi annyina ano.—Numeri 25:1-5, 9.\n2 Wɔatwerɛ saa awerɛhosɛm no “de rebɔ yɛn a wiase nhyehyɛeɛ yi awieeɛ ato yɛn no kɔkɔ.” (1 Korintofoɔ 10:6-11) Yɛte “nna a ɛdi akyire” no awieeɛ mu pɛɛ, na yɛabɛn wiase foforɔ no paa. (2 Timoteo 3:1; 2 Petro 3:13) Nanso nea ɛyɛ awerɛho no, Yehowa asomfoɔ binom agyaagyaa wɔn ho de wɔn ho akɔhyɛ adwamammɔ mu. Seesei wɔn nneyɛe bɔne no ama wɔrehu amane, na sɛ wɔansakra a, anhwɛ a wɔrennya kwan ntena ase daa wɔ Paradise wɔ asase so.\n3. Adɛn nti na awarefoɔ hia Yehowa akwankyerɛ ne n’ahobammɔ? (Hwɛ mfoni a ɛwɔ adesua yi mfiaseɛ no.)\n3 Esiane sɛ nna ho nsɛm agye wiase no adwene nti, okununom ne ɔyerenom hia Yehowa akwankyerɛ ne n’ahobammɔ na ama wɔn awareɛ agyina. (Kenkan Dwom 127:1.) Yɛbɛhwɛ sɛnea awarefoɔ bɛtumi abɔ wɔn awareɛ ho ban wɔ adesua yi mu. Ɛsɛ sɛ wɔbɔ wɔn akoma ho ban, wɔbɛn Onyankopɔn, wɔhyɛ nipasu foforɔ no, wɔyi wɔn yam bɔ nkɔmmɔ, na wɔma wɔn ho nea ɛsɛ.\nBƆ W’AKOMA HO BAN\n4. Dɛn na atwetwe Kristofoɔ binom ma wɔabɔ adwaman?\n4 Dɛn na ɛbɛtumi atwetwe Kristoni bi ma wabɔ adwaman? Nea ɛtaa kɔfa ba ne onipa ani. Yesu kaa sɛ: “Obiara a ɔbɛkɔ so ahwɛ ɔbaa anya akɔnnɔ ama no no asɛe awareɛ dada n’akoma mu.” (Mateo 5:27, 28; 2 Petro 2:14) Nnipa pii ahwɛ ponografi, wɔakenkan nwoma a adwamansɛm wom, anaa wɔahwɛ nneɛma a ɛmfata wɔ Intanɛt so. Afoforɔ nso ahwɛ sini, kɔnsɛt, anaa television dwumadie ahodoɔ a nna ho nsɛm wom. Ebinom nso akɔ disko, wɔahwɛ nkurɔfoɔ a wɔabɔ wɔn ho adagya, anaa wɔakɔ mmeae bi ma wɔamiamia wɔn atwetwe wɔn wɔ ɔkwan a ɛmfata so. Wei nyinaa ama wɔabɔ adwaman.\n5. Dɛn nti na ɛsɛ sɛ yɛbɔ yɛn akoma a ɛtɔ sini no ho ban?\n5 Ebinom hwehwɛ mmoa firi obi a ɔnyɛ wɔn kunu anaa wɔn yere hɔ, na ɛma wɔbɔ adwaman. Seesei wiase a yɛte mu no, nnipa nni ahosodie, na wɔn ani gye ɔbrasɛeɛ ho. Afei nso, esiane sɛ yɛn akoma yɛ ɔdaadaafoɔ na ne ho yɛ ahometeɛ nti, ɛnyɛ den koraa sɛ yɛbɛnya obi a ɔnyɛ yɛn kunu anaa yɛn yere ho akɔnnɔ. (Kenkan Yeremia 17:9, 10.) Yesu kaa sɛ: ‘Akoma no mu na nsusuiɛ bɔne, awudie, awaresɛeɛ, ne adwamammɔ firi ba.’—Mateo 15:19.\n6, 7. (a) Sɛ yɛnya akɔnnɔ bɔne wɔ yɛn akoma mu a, asɛm bɛn na ɛbɛtumi asi? (b) Dɛn na ɛsɛ sɛ yɛyɛ na yɛanyɛ bɔne antia Yehowa?\n6 Sɛ akɔnnɔ bɔne nya sɔre nnipa mmienu mu na wɔn mu biara ani gye ne yɔnko ho a, wobɛhwɛ na wɔafiri aseɛ rebɔ nkɔmmɔ a anka ɛsɛ sɛ obi ne ne kunu anaa ne yere nko ara na ɛbɔ. Ɛnkyɛ na wɔrehwehwɛ akwan bi a wɔbɛfa so ne wɔn ho ahyiam. Wɔtaa hyia, na sɛ wɔhyia a wɔyɛ wɔn ho sɛ nea wɔanhyehyɛ ho na wɔhyiaeɛ. Sɛ wɔn adamfofa no mu yɛ den a, ɛma ɛyɛ den paa sɛ wɔbɛyɛ nea ɛtene. Ɛwom sɛ wɔnim sɛ nea wɔreyɛ no yɛ bɔne deɛ, nanso berɛ a wɔn ayɔnkofa no mu reyɛ den no, na ɛreyɛ den ma wɔn sɛ wɔbɛtwa so.—Mmebusɛm 7:21, 22.\n7 Sɛ akɔnnɔ bɔne a wɔanya ne nkɔmmɔ a ɛmfata no kɔ akyiri a, wɔfi aseɛ sosɔ wɔn nsa, fefe wɔn ho ano, wɔmiamia wɔn ho, na wɔsosɔ wɔn ho mu. Ɛba saa a, wɔn werɛ fi Yehowa mmara koraa. Asɛm no ara ne sɛ, wɔn kunu anaa wɔn yere nko ara na anka ɛsɛ sɛ wɔne no yɛ biribi a ɛte saa. Wɔn ‘ara wɔn akɔnnɔ twetwe wɔn to wɔn bradɛ.’ Awieeɛ koraa no, sɛ akɔnnɔ no mu yɛ den a, wɔbɔ adwaman. (Yakobo 1:14, 15) Ɛyɛ awerɛho, ɛfiri sɛ, sɛ wɔn mmienu nyinaa maa kwan maa Yehowa hyɛɛ obuo a wɔwɔ ma awareɛ no mu den a, anka wɔrenyɛ bɔne a ɛte saa ntia no. Ɛbɛyɛ dɛn na obi anya obuo a ɛte saa?\nKƆ SO BƐN ONYANKOPƆN\n8. Sɛ yɛne Yehowa fa adamfo a, ɔkwan bɛn so na ɛbɛbɔ yɛn ho ban afiri adwamammɔ ho?\n8 Kenkan Dwom 97:10. Sɛ yɛne Yehowa fa adamfo a, ɛbɛtumi abɔ yɛn ho ban afiri adwamammɔ ho. Sɛ yɛhu Onyankopɔn su ahodoɔ a ɛyɛ fɛ no a, yɛbɔ mmɔden sɛ ‘yɛbɛsuasua Onyankopɔn sɛ mma adɔfo, na yɛakɔ so anante ɔdɔ mu.’ Ɛno bɛma yɛanya akokoɔduro de atwe yɛn ho afi “adwamammɔ ne afĩdeyɛ biara” ho. (Efesofoɔ 5:1-4) Okununom ne ɔyerenom a wɔnim sɛ “Onyankopɔn bɛbu adwamammɔfoɔ ne awaresɛefoɔ atɛn” no bɔ mmɔden paa sɛ wɔbɛdi wɔn ho nokorɛ.—Hebrifoɔ 13:4.\n9. (a) Berɛ a Yosef adwumawura yere sɔɔ no hwɛe no, dɛn na ɛboaa no ma ɔkɔɔ so dii Yehowa nokorɛ? (b) Dɛn na yɛbɛtumi asua afi Yosef asɛm no mu?\n9 Sɛ Kristofoɔ binom pɔn adwuma a, wɔne wɔn mfɛfoɔ adwumayɛfoɔ a wɔnyɛ Adansefoɔ bɔ nnɔnhwere pii. Wei ama wɔyɛ nneɛma bi a ɛmfata. Ebinom nso wɔ adwumam a, nkurɔfoɔ de nna ho nsɛm dwan wɔn ho. Saa na ɛtoo aberanteɛ bi a ne din de Yosef. Berɛ a na ɔreyɛ n’adwuma no, ɔhui sɛ n’adwumawura yere ani gye ne ho paa. Da biara da na ɔpɛ sɛ Yosef ne no da. Ewiee aseɛ no, “ɔbaa no sɔɔ n’atadeɛ mu kaa sɛ: ‘Wo ne me mmɛda!’” Nanso, Yosef ampene, na ɔdwaneeɛ. Dɛn na ɛmaa Yosef nyaa akokoɔduro de dii Yehowa nokorɛ? Ná wasi ne bo sɛ ɔremma biribiara nsɛe ɔne Onyankopɔn adamfofa no. Ɛwom sɛ Yosef adwuma firii ne nsa na wɔde no too afiase deɛ, nanso Yehowa hyiraa no. (Genesis 39:1-12; 41:38-43) Sɛ yɛwɔ adwumam oo, baabi foforɔ biara oo, ɛsɛ sɛ yɛtwe yɛn ho firi tebea biara a ɛbɛtumi asɔ yɛn ahwɛ ho.\nHYƐ NIPASU FOFORƆ NO\n10. Ɔkwan bɛn so na nipasu foforɔ no bɛboa awarefoɔ ma wɔabɔ wɔn awareɛ ho ban?\n10 Sɛ awarefoɔ hyɛ nipasu foforɔ a “wɔbɔɔ no sɛdeɛ Onyankopɔn pɛ wɔ nokorɛ tenenee ne nokorɛdie pintinn mu” no a, ɛremma wɔnsɛe awareɛ. (Efesofoɔ 4:24) Sɛ yɛhyɛ nipasu foforɔ no a, ‘yɛbɛkum’ yɛn nipadua akwaa na ama yɛatumi ako atia “adwamammɔ, afĩdeɛ, nna ho akɔnnɔ, nkate bɔne, ne anibereɛ.” (Kenkan Kolosefoɔ 3:5, 6.) Asɛmfua “monkum” no kyerɛ sɛ ɛsɛ sɛ yɛyɛ nea yɛbɛtumi biara na yɛamma akɔnnɔ bɔne anhyɛ yɛn so. Ɛnsɛ sɛ yɛyɛ biribiara a ɛbɛma yɛanya akɔnnɔ bɔne. (Hiob 31:1) Sɛ yɛyɛ Onyankopɔn apɛdeɛ a, yɛsua sɛ ‘yɛbɛkyiri bɔne’ na ‘yɛabata papa ho’ dendeenden.—Romafoɔ 12:2, 9.\nSɛ awarefoɔ yi wɔn yam ka nsɛm a ɛyɛ dɛ kyerɛ wɔn ho na wɔda ayamhyehyeɛ adi a, ɛbɛhyɛ wɔn awareɛ no mu den\n11. Ɔkwan bɛn so na nipasu foforɔ no bɛtumi ama awareɛ asɔ?\n11 Sɛ yɛhyɛ nipasu foforɔ no a, na yɛresuasua Yehowa su ahodoɔ. (Kolosefoɔ 3:10) Sɛ okunu ne ɔyere nya “ayamhyehyeɛ, ayamyɛ, ahobrɛaseɛ adwene, ɔdwoɔ, ne abodwokyɛreɛ” a, wɔn awareɛ bɛsɔ na Yehowa bɛhyira wɔn. (Kolosefoɔ 3:12) Afei nso, sɛ ‘wɔma Kristo asomdwoeɛ di wɔn akoma so’ a, mpaapaemu remma wɔn awareɛ mu. (Kolosefoɔ 3:15) Sɛ awarefoɔ ‘yam hyehye wɔn ma wɔn ho’ a, wɔn mu biara ‘bɛdi kan’ de obuo ama ne yɔnko na wadwene ne ho.—Romafoɔ 12:10.\n12. Su ahodoɔ bɛn na wohwɛ a, ɛboa ma awareɛ sɔ?\n12 Berɛ bi, wɔbisaa awarefoɔ bi sɛ dɛn na aboa wɔn ma wɔn awareɛ asɔ. Sid a ɔyɛ okunu no kaa sɛ: “Berɛ nyinaa yɛhwɛ sɛ yɛbɛma ɔdɔ atena yɛn awareɛ mu. Yɛahu nso sɛ ɔdwoɔ ho hia paa.” Ne yere Sonja nso ka too so sɛ: “Ayamyɛ nso yɛ su a ɛboa paa. Na yɛabɔ mmɔden nso sɛ yɛbɛda ahobrɛaseɛ adi, ɛwom sɛ ɛnyɛ berɛ nyinaa na ɛyɛ mmerɛ.”\nMONYI MO YAM MMƆ NKƆMMƆ\n13. Dɛn na ɛma awareɛ sɔ, na dɛn ntia?\n13 Adeɛ baako a ɛboa paa ma awareɛ sɔ ne sɛ yɛbɛka kasadɛ akyerɛ yɛn kunu anaa yɛn yere. Nanso, awarefoɔ binom bu ahɔhoɔ ne wɔn nyɛmmoa mpo sene wɔn kunu anaa wɔn yere; sɛ wɔrekasa akyerɛ wɔn ho a, obuo ketekete sɛɛ koraa nnim! Sɛ ‘menasepɔ ne abufuo ne bobɔne ne nkekamu ne kasatia’ wɔ awareɛ mu a, nkakrankakra, ɛsɛe awarefoɔ no ntam. (Efesofoɔ 4:31) Kasatia ne atɛnnidie ma awareɛ gyigya. Sɛ awarefoɔ yi wɔn yam ka nsɛm a ɛyɛ dɛ kyerɛ wɔn ho na wɔda ayamhyehyeɛ adi a, ɛbɛhyɛ wɔn awareɛ no mu den.—Efesofoɔ 4:32.\n14. Dɛn na ɛnsɛ sɛ yɛyɛ?\n14 Bible ka sɛ “kommyɛ wɔ ne berɛ.” (Ɔsɛnkafoɔ 3:7) Wei nkyerɛ sɛ ɛtɔ mmerɛ bi a ɛsɛ sɛ wo ne wo yere anaa wo kunu gyae kasa, ɛfiri sɛ nkɔmmɔbɔ boa ma awareɛ sɔ. Ɔbaa warefoɔ bi a ɔwɔ Germany kaa sɛ: “Sɛ woankasa wo kunu anaa wo yere ho a, ɛbɛtumi ayɛ no ya.” Ɔde kaa ho sɛ: “Sɛ asɛm hyɛ wo so a, ɛnyɛ berɛ nyinaa na wobɛtumi aka w’ano atom, nanso ɛnyɛ papa sɛ wobɛka wo koko so asɛm ama wo ho atɔ wo. Wobɛhwɛ na wode ahometeɛ aka asɛm a ɛyɛ ya akyerɛ wo kunu anaa wo yere, na ɛno bɛsɛe asɛm no koraa.” Sɛ okunu ne ɔyere hyia ɔhaw wɔ wɔn awareɛ mu a, ɛnyɛ nteateamu anaa akayɛ na ɛsɛ sɛ wɔde siesie. Mmom no, sɛ nsɛmnsɛm sɔre wɔ awarefoɔ ntam na wɔhwɛ siesie no ntɛm na annane akasakasa a, ɛbɛhyɛ wɔn awareɛ mu den.\n15. Sɛ awarefoɔ bɔ nkɔmmɔ a ɛhyɛ nkuran a, ɛboa awareɛ no sɛn?\n15 Sɛ awarefoɔ gye berɛ ka nea ɛwɔ wɔn adwene ne wɔn akoma mu kyerɛ wɔn ho a, ɛma awareɛ sɔ. Asɛm a woka ho hia na saa ara na ɔkwan a wofa so ka asɛm no nso ho hia. Sɛ nsɛnnennen sɔre mpo a, ɛnsɛ sɛ woka nsɛm a ɛyɛ ya, na mmom bɔ mmɔden sɛ wobɛma wo kasa ayɛ dɛ. Sɛ woyɛ saa a, ɛrenyɛ den sɛ wo kunu anaa wo yere bɛtie wo. (Kenkan Kolosefoɔ 4:6.) Sɛ awarefoɔ rebɔ nkɔmmɔ na wɔka nsɛm a ɛhyɛ nkuran na mfasoɔ wɔ so a, ɛhyɛ wɔn awareɛ mu den.—Efesofoɔ 4:29.\nSɛ okunu ne ɔyere rebɔ nkɔmmɔ na wɔka nsɛm a ɛhyɛ nkuran a, ɛhyɛ wɔn awareɛ mu den (Hwɛ nkyekyɛm 15)\nAWAREFOƆ MMA WƆN HO NEA ƐSƐ\n16, 17. Adɛn nti na ɛhia sɛ awarefoɔ ma wɔn ani kũ wɔn ahokafoɔ ahiadeɛ ho, a nna mu nkitahodie nso ka ho?\n16 Sɛ ɔwarefoɔ dwene ne kunu anaa ne yere ahiadeɛ ho kane a, ɛno nso boa ma awareɛ sɔ. (Filipifoɔ 2:3, 4) Ɛsɛ sɛ okununom ne ɔyerenom nyinaa ma wɔn ani kũ wɔn ahokafoɔ ahiadeɛ ho, a nna mu nkitahodie nso ka ho.—Kenkan 1 Korintofoɔ 7:3, 4.\n17 Awerɛhosɛm ne sɛ, awarefoɔ binom mpɛ sɛ wɔbɛyɛ biribi ama wɔn kunu anaa wɔn yere ahu sɛ wɔdɔ wɔn, na wɔmpɛ sɛ wɔne wɔn bɛda mpo. Mmarima bi te nka sɛ, sɛ wɔkorɔkorɔ wɔn yerenom a, na ɛkyerɛ sɛ ɔbaa no afa wɔn so. Nanso, Bible ka sɛ: “Mo okununom, mommɔ mmɔden nte mo yerenom ase.” (1 Petro 3:7, Phillips) Sɛ Bible ka sɛ okunu mma ɔyere nea ɛsɛ a, ɛnyɛ nea ɛkyerɛ ara ne sɛ ɔne no bɛda. Ɛsɛ sɛ ɔdɔ no na ɔkorɔkorɔ no berɛ nyinaa. Sɛ ɔyɛ saa na ɔne ne yere da a, ɔbaa no ani bɛgye. Sɛ wɔn mmienu nyinaa da ɔdɔ adi kyerɛ wɔn ho na obiara korɔkorɔ ne yɔnko a, ɛrenyɛ den sɛ wɔn mu biara bɛma ne yɔnko ani agye.\n18. Ɔkwan bɛn so na okununom ne ɔyerenom bɛtumi ahyɛ wɔn awareɛ mu den?\n18 Biribiara nni hɔ a ɔwarefoɔ bi bɛtumi de ayi ne ho ano na wafiri ne kunu anaa ne yere akyi, nanso sɛ awarefoɔ amma asomdwoeɛ antena wɔn ntam a, ɛbɛtumi ama okunu anaa ɔyere akɔtɔ obi foforɔ dɔ mu ma ɔne no ada. (Mmebusɛm 5:18; Ɔsɛnkafoɔ 9:9) Ɛno nti na Bible tu awarefoɔ fo sɛ ɛnsɛ sɛ ‘wɔde wɔn ho kame wɔn ho’ gye sɛ wɔn mmienu nyinaa pene so saa kɔsi berɛ bi. Adɛn ntia? Sɛnea ɛbɛyɛ a ɛrenkɔba sɛ ‘ahosodie a wɔannya nti, Satan bɛsɔ wɔn ahwɛ.’ (1 Korintofoɔ 7:5) Sɛ awarefoɔ ‘annya ahosodie’ na Satan fa ɛno so nya wɔn ma wɔsɛe awareɛ a, ɛbɛyɛ awerɛho paa. Sɛ awarefoɔ ma wɔn ho nea ɛsɛ a, na ɛkyerɛ sɛ wɔn mu biara ‘nnhwehwɛ deɛ ɛyɛ ma ɔno nko ara, na mmom ɔhwehwɛ ne yɔnko nso deɛ.’ Ɔdɔ nti na wɔyɛ wei, na ɛnyɛ sɛ ɛsɛ sɛ wɔyɛ ara nti na wɔyɛ. Sɛ awarefoɔ no mu biara yɛ biribi ma ne yɔnko hu sɛ ɔdɔ no na wɔkorɔkorɔ wɔn ho a, ɛma awareɛ no sɔ.—1 Korintofoɔ 10:24.\nKƆ SO HYƐ W’AWAREƐ MU DEN\n19. Dɛn na ɛsɛ sɛ yɛsi yɛn bo sɛ yɛbɛyɛ, na dɛn ntia?\n19 Yɛgyina wiase foforɔ no aboboano pɛɛ! Sɛ yɛanhwɛ yie na yɛma akɔnnɔ bɔne di yɛn so a, ɛbɛdi yɛn awu sɛnea ɛtoo Israelfoɔ 24,000 wɔ Moab Serɛ so no. Berɛ a Bible kaa nea ɛsiiɛ ho asɛm wieeɛ no, ɛbɔɔ kɔkɔ sɛ: “Deɛ ɔdwene sɛ ɔgyina hɔ no nhwɛ yie na wanhwe ase.” (1 Korintofoɔ 10:12) Ɛsɛ sɛ yɛkɔ so di Yehowa ne yɛn hokafoɔ nokorɛ na ama yɛn awareɛ asɔ. (Mateo 19:5, 6) Seesei paa na ɛhia sɛ ‘yɛyɛ deɛ yɛbɛtumi biara ma ɔbɛhu yɛn sɛ nnipa a yɛn ho nni nkekaeɛ ne dɛm biara wɔ asomdwoeɛ mu.’—2 Petro 3:13, 14.\nAwarefoɔ mma wɔn ho nea ɛsɛ: Asɛm a wobɛka ama wo kunu anaa wo yere ahunu sɛ wodɔ no. Ɛnyɛ asɛm a ɛsɛ sɛ woka kyerɛ obi foforɔ biara. Nna mu nkitahodie nso ka ho\nAdwamammɔ: Onyankopɔn mmara a ɛfa nna ho a obi bɛbu so. Ebi ne bɔne ahodoɔ te sɛ awaresɛe, tuutuusi, nnipa mmienu a wɔnyɛ awarefoɔ a wɔne wɔn ho da, mmarima ne mmarima a wɔne wɔn ho da, ne mmaa ne mmaa a wɔne wɔn ho da\nNipasu foforɔ a obi bɛhyɛ: Ɛne sɛ yɛbɛsesa yɛn adwene ne yɛn nneyɛe na ama yɛatumi asuasua Yehowa su ahodoɔ


1 Tesalonica 3 APSD-CEB – 1 Tesalonikafoɔ 3 ASCB\n1 Tesalonikafoɔ 3:1-13\nAsɛmpa A Ɛfiri Timoteo Nkyɛn\n1Akyire no a yɛhunuu sɛ yɛyɛ ho hwee a ɛnyɛ yie no, yɛyɛɛ yɛn adwene sɛ yɛbɛtena Atene. 2Enti, yɛsomaa yɛn nua Timoteo a yɛne no yɛ Onyankopɔn adwuma no sɛ ɔnkɔka Asɛmpa a ɛfa Kristo ho mfa mmoa, nhyɛ mo gyidie den, 3sɛdeɛ ɛbɛyɛ a, ɔtaa no enti, mo mu biara mmɔ hu. Mo ara monim sɛ saa ɔtaa no yɛ Onyankopɔn pɛ a wahyehyɛ ama yɛn. 4Ɛberɛ a na yɛne mo wɔ hɔ no, yɛdii ɛkan ka kyerɛɛ mo sɛ, wɔbɛtaa yɛn, na sɛdeɛ monim no, saa pɛpɛɛpɛ na aba yi. 5Yei enti, ɛsiane sɛ na asɛm no hyɛ me so enti, mesomaa Timoteo sɛ ɔmmɛhwehwɛ mo gyidie mu. Mewɔ anidasoɔ sɛ ɔbonsam ansɔ mo anhwɛ amma dwuma yɛadi no nyinaa anyɛ kwa.\n6Afei, Timoteo afiri mo nkyɛn aba yɛn nkyɛn abɛka anigyesɛm a ɛfa mo gyidie ne mo dɔ ho asɛm akyerɛ yɛn. Waka akyerɛ yɛn sɛ daa modwene yɛn ho adwene pa na mopɛ sɛ mohunu yɛn sɛdeɛ yɛn nso yɛpɛ sɛ yɛhunu mo no ara pɛ. 7Enti, yɛn haw ne yɛn amanehunu no mu no, moahyɛ yɛn nkuran, 8ɛfiri sɛ, sɛ mogyina pintinn wɔ Awurade mu a, na ɛma yɛn nso yɛtumi gyina biribiara ano wɔ yɛn asetena mu. 9Ɛsɛ sɛ yɛda Onyankopɔn ase ma mo. Mo enti, yɛda Onyankopɔn ase sɛ moama yɛn ho asɛpɛ yɛn wɔ nʼanim. 10Daa awia ne anadwo, yɛfiri yɛn akoma nyinaa mu srɛ no sɛ, ɔmma yɛne mo nhyia na yɛmma mo deɛ ɛhia mo wɔ mo gyidie mu.\n11Ɔno ara yɛn Onyankopɔn ne Agya no ankasa ne yɛn Awurade Yesu Kristo nsiesie kwan na yɛmmra mo nkyɛn. 12Awurade mma mo dɔ mu nyɛ den mmoro so wɔ mo ho mo ho ne afoforɔ mu, sɛdeɛ yɛn nso yɛdɔ mo no. 13Mebɔ mpaeɛ sɛ Awurade ne ne nkurɔfoɔ nyinaa ba a, ɔbɛma mo akoma mu ayɛ kronkron a nkekaawa biara nni mu wɔ Agya Onyankopɔn anim.\nASCB : 1 Tesalonikafoɔ 3


Mɛyɛ Dɛn ne M’awofo Abɔ Nkɔmmɔ?\nKENKAN WƆ Abbey Abkhaz Abui Acholi Afrikaans Albanian Alur American Sign Language Arabic Argentinean Sign Language Armenian Assamese Attié Australian Sign Language Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Betsimisaraka (Southern) Bicol Bislama Bissau Guinean Creole Bolivian Sign Language Boulou British Sign Language Bulgarian Cakchiquel (Central) Cambodian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chopi Chuukese Chuvash Cibemba Cinamwanga Cinyanja Colombian Sign Language Croatian Czech Damara Dangme Danish Dayak Ngaju Digor Drehu Dutch Ecuadorian Sign Language Edo Efik English Estonian Ewe Faroese Fijian Finnish Finnish Sign Language Fon French Ga Galician Garifuna Georgian German Gokana Greek Guarani Gujarati Gun Guéré Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Hungarian Sign Language Iban Ibanag Ibinda Igbo Iloko Indonesian Irish Isoko Italian Italian Sign Language Japanese Japanese Sign Language Javanese Jula Kabuverdianu Kabyle Kachin Kannada Karen (S'gaw) Kazakh Kekchi Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisonge Kongo Konkani (Roman) Korean Korean Sign Language Kosraean Krio Kwangali Kwanyama Lamba Latvian Lenje Lhukonzo Lingala Lithuanian Lomwe Luganda Lunda Luo Macedonian Macua Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mexican Sign Language Mixe Mizo Mongolian Myanmar Nahuatl (Central) Nahuatl (Guerrero) Nahuatl (Huasteca) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Otomi (Mezquital Valley) Palauan Pangasinan Papiamento (Aruba) Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese (Portugal) Punjabi Punjabi (Shahmukhi) Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romanian Romany (Macedonia) Romany (Macedonia) Cyrillic Romany (Southern Greece) Rotuman Runyankore Russian Russian Sign Language Rutoro Samoan Sangir Sango Sena Sepedi Serbian Serbian (Roman) Sesotho (Lesotho) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tandroy Tarascan Tatar Telugu Tetun Dili Thai Tiv Tlapanec Tojolabal Tongan Toraja Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Urdu Urhobo Uruund Uzbek Valencian Venezuelan Sign Language Vezo Vietnamese Wallisian Waray-Waray Wayuunaiki Welsh Wolaita Xhosa Yacouba Yoruba Zande Zapotec (Isthmus) Zapotec (Lachiguiri) Zimbabwe Sign Language Zulu\nWo ne w’awofo te yiye a, ɛboa wo ara.\nWo deɛ hwɛ asɛm yi: Geoffrey adi mfe 17. Wukuda anwummere bi a wayɛ n’adwuma awie no, ogyaa ne ho too n’akongua mu sɔɔ TV.\nNe to kaa akongua ara, ne papa anim ni! Wohwɛ a ne bo afuw kakra.\nObuee n’ano ara na ɔde guu Geoffrey so: “Wobɛkɔ akɔboa wo nua ketewa ama wayɛ ne homework no TV na wote ha rehwɛ. W’aso nte asɛm, woahu?”\nGeoffrey bɔɔ ne hwene, “Ɛnnɛ nso bio.”\nNea ɔkae no twaa ne papa asom, enti ɔbɛn no bisaa no sɛ: “Krakye, wose sɛn?”\nGeoffrey yii n’ani too nkyɛn, na obuaa ne papa sɛ, “Menkaa hwee.”\nPapa no bo fuw yiye, na ɔka kyerɛɛ no sɛ: “Ɛne me nkasa saa bio, woate anaa?”\nWone Geoffrey a, anka dɛn na wobɛyɛ na abufuw amma?\nWo ne w’awofo rebɔ nkɔmmɔ a, ɛte sɛ woreka kar. Sɛ wudu baabi na kwan asi a, wubetumi akɔfa baabi foforo.\nNHWƐSO BI NI:\nAbaayewa bi a yɛfrɛ no Leah kae sɛ: “Ɛyɛ me den sɛ me ne me papa bɛbɔ nkɔmmɔ. Ɛtɔ da a, m’ani abere ne me papa rekasa no na watwa ne ho abisa me sɛ, ‘Wo ne me rekasa anaa?’”\n[Kratafa 10 mfoni]\nƆkwan si a, woman fa baabi foforo; enti hwɛ kwan a wobɛfa so ne w’awofo akasa\nNNEƐMA MMIƐNSA WƆ HƆ A LEAH BETUMI AYƐ.\nƆbɛteɛm agu ne papa so.\nLeah bɛteɛm, “Ei dada, merekasa yi wonte? Ɛyɛ m’asɛnhia wae.”\nObegyae asɛm no ka koraa.\nLeah bɛyɛ n’adwene sɛ ɔrenka n’asɛm nkyerɛ ne papa bio.\nƆbɛtwɛn bere pa na waka n’asɛm.\nLeah bɛsan akɔ ne papa nkyɛn ne no akɔbɔ nkɔmmɔ, anaasɛ ɔbɛkyerɛw no krataa.\nNneɛma mmiɛnsa yi mu nea ɛwɔ he na wobɛka sɛ Leah nyɛ?\nSUSUW HO HWƐ: Leah papa adwene da baabi koraa, enti onnim nea ne ba no refa mu. Sɛ Leah fa 1 a, ne nteɛteɛm no nkosi hwee. Ɛnyɛ ɛno na ɛbɛma papa no atie no. Mmom ɛbɛkyerɛ sɛ Leah mmu ne papa na onni no ni. (Efesofo 6:2) Enti nteɛteɛm no mfa mfaso biara mma.\nEbia Leah bɛfa 2, nanso ɛmmoa no. Adɛn ntia? Efisɛ sɛ biribi haw no a ne papa na obetumi aboa no; ontumi nyi no nsi nkyɛn. Nanso sɛ papa no nnim nea ɛhaw no a, ɔbɛyɛ dɛn aboa no? Enti twa ara na etwa sɛ ɔne ne papa bɔ nkɔmmɔ.\nSɛ Leah fa 3 a, ɔremma nea aba no nsiw no kwan. Mmom ɔbɛhwehwɛ bere foforo asan akɔ asɛm no so. Sɛ Leah kyerɛw ne papa krataa a, Leah koma bɛtɔ ne yam ntɛm ara.\nAde baako a ɛyɛ wɔ krataa ho ne sɛ obetumi ato ne bo ase akyerɛw nea ɔpɛ sɛ ɔka biara. Leah papa kan krataa no a, obehu nea Leah repɛ akyerɛ. Wei bɛma papa no ahu nea ɛhaw ne ba no. Nea ɛto so 3 no bɛboa Leah ne ne papa nyinaa. Sɛ Leah kɔ ne papa nkyɛn ne no kɔbɔ nkɔmmɔ oo, sɛ ɔkyerɛw no krataa oo, nea ɛkyerɛ ara ne sɛ ɔde Bible afotu yi reyɛ adwuma: ‘Momma yenni nneɛma a ɛde asomdwoe ba akyi.’—Romafo 14:19.\nDɛn bio na Leah betumi ayɛ?\nSɛ biribi aba wo tirim a, wubetumi akyerɛw ahyɛ ase ha. Afei kyerɛw nea ebefi mu aba.\nBIBLE AFOTU A EBETUMI ABOA\n“Di wo papa ne wo maame ni.”—Efesofo 6:2.\n‘Ma wo kasa ho mmra nyam bere nyinaa.’—Kolosefo 4:6.\nMA ASƐM NO MU NNA HƆ\nKae sɛ ɛnyɛ nea wobɛka biara na w’awofo bɛte ase.\nYɛmfa no sɛ w’awofo bisaa wo sɛ: “Adɛn nti na woayɛ dinn saa?” Ɛnna wo nso wokae sɛ: “Mempɛ sɛ meka ho asɛm.”\nNanso ebia w’awofo bɛte ase sɛ: “Minnye mo nni na maka m’asɛm akyerɛ mo. Mewɔ ɔhaw bi a, me nnamfo na mɛka ho asɛm akyerɛ wɔn, na ɛnyɛ mo.”\nFa no sɛ asɛm bi ato wo na w’awofo pɛ sɛ wɔboa wo. Nanso wubuee w’ano ara, “Eye! Minim nea mɛyɛ.”\nNanso w’awofo bɛte ase sɛn?\nEbia dɛn na anka ɛsɛ sɛ woka?\nSɛ biribi haw me na mempɛ sɛ meka ho asɛm kyerɛ m’awofo a, dɛn na mɛyɛ?\nSɛ biribi wɔ hɔ na mempɛ sɛ meka ho asɛm na m’awofo ka sɛ kyenkyen ara a menka a, dɛn na mɛyɛ?


Owu Nwowɔe: Sɛ Nnipa Wu a na Asa?\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Gujarati Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Krio Latvian Lingala Lithuanian Luganda Luo Macedonian Malagasy Malay Malayalam Maltese Marathi Maya Moore Myanmar Nepali Ngabere Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Ukrainian Umbundu Urdu Venda Vietnamese Wayuunaiki Xhosa Yoruba Zande Zulu\nOwu de, obiara mpɛ sɛ ɔbɛte ho asɛm, na ebinom mpɛ sɛ epue wɔn ano mpo. Nanso, ɛda amansan kɔn mu; ɛyɛ yaw, na etwa te sɛ sekan.\nOwu wɔ hɔ yi, ɛnkokwaw, ɛnkanka ne sɛ afa wo maame, wo papa, wo yere, wo kunu anaa wo ba. Ɛmmɔ nkae, na etumi tu n’ani si abusua so. Owu biara nso nni hɔ a ɛnyɛ yaw, na owu sɛe fie.\nKar bɔɔ Antonio papa kum no, na Antonio kaa owu no ho asɛm sɛ: “Ɛte sɛ obi agye wo fie safoa afi wo nsam abrambram wo pon akyi kɔ. Worentumi nkɔ fie hɔ koraa; ɛba saa a, na ato adwennwene. Nanso woyɛ dɛn ara a, nea aba ne no. Ɛyɛ wo sɛ ɛnyɛ nokware, efisɛ wudwen ho ara a, wonte ase, nanso woyɛ ho hwee a, ɛnyɛ yiye.”\nDorothy nso kunu wui; saa bere no na Dorothy adi mfe 47, na ɔyɛe sɛ nsɛm bi a ɛkyere n’adwene no, ɔbɛhwehwɛ ho mmuae. Ná ɔyɛ “Sunday-school” tikya, enti na onim sɛ anidaso wɔ hɔ ma awufo. Nanso na onni ho nkyerɛkyerɛmu biara. Na ɔkɔ Anglikan asɔre, enti obisaa ne sɔfo sɛ, “Enti yewu a, ɛhe na yɛkɔ?” Ɔno nso buae sɛ, “Obiara nnim; daakye na yebehu.”\nƐyɛ ampa sɛ “daakye na yebehu”? Biribi wɔ hɔ a ɛbɛboa yɛn ama yɛahu sɛ nnipa wu a, anidaso wɔ hɔ anaa?\nAdesamma asetena nyinaa mu no, nnipa ahwehwɛ a kwan wobetumi afa so adi owu so nkonim. Enti yebetumi adi owu so nkonim?\nText Baabi a wubetumi atwe nneɛma akenkan ƆWƐN-ABAN January 2014 | Sɛ Nnipa Wu a na Asa?\nAudio Baabi a wubetumi atwe nneɛma abɔ atie ƆWƐN-ABAN January 2014 | Sɛ Nnipa Wu a na Asa?


Awofo—Montete Mo Mma Mfi Wɔn Mmofraase | Adesua\nKENKAN WƆ Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bicol Bislama Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Dangme Danish Dutch Efik English Estonian Ewe Finnish French Ga Garifuna Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Isoko Italian Japanese Kazakh Kikongo Kikuyu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luo Macedonian Malagasy Malay Maltese Maya Mazatec (Huautla) Mixe (North Central) Myanmar Nahuatl (Northern Puebla) Ndebele Ndonga Nepali Ngabere Norwegian Nzema Oromo Ossetian Pangasinan Papiamento (Curaçao) Persian Polish Portuguese Punjabi Quechua (Ayacucho) Quechua (Bolivia) Rarotongan Romanian Russian Samoan Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Tetun Dili Thai Tigrinya Tiv Tshiluba Tsonga Tswana Turkish Twi Ukrainian Umbundu Urdu Uzbek Venda Vietnamese Waray-Waray Wayuunaiki Wolaita Xhosa Yoruba Zulu\nAwofo—Montete Mo Mma Mfi Wɔn Mmofraase\nBIBLE ka sɛ: “Hwɛ! Mma yɛ agyapade a efi Yehowa hɔ. Ɔyafunu mu aba yɛ akatua.” (Dw. 127:3) Enti ɛnyɛ nwonwa sɛ awarefo nya ba a na anigye aba fie.\nNanso ɛsan de asɛyɛde a emu yɛ duru to awofo no so. Sɛ abofra benyin ayɛ ɔpanyin a ɔte apɔw a, ehia sɛ daa onya aduan a ahoɔden wom di. Saa ara na sɛ abofra betumi aso nokware som mu yiye a, ohia honhom fam aduan. Bio, ɛsɛ sɛ awofo de Onyankopɔn mmara kyerɛkyerɛ no. (Mmeb. 1:8) Bere bɛn na ɛsɛ sɛ awofo fi ase kyerɛkyerɛ wɔn ba, na dɛn na ɛsɛ sɛ wɔkyerɛkyerɛ no?\nAWOFO HIA ONYANKOPƆN MMOA\nMa yɛnhwɛ ɔbarima bi a yɛfrɛ no Manoa a ofi Dan abusuakuw mu. Na ɔte tete Israel kurow bi a yɛfrɛ no Sora mu. Na Manoa yere yɛ obonin, na Yehowa bɔfo ka kyerɛɛ no sɛ ɔbɛwo babarima. (Atem. 13:2, 3) Asɛm yi maa Manoa ne ne yere ani gyei paa, nanso egyaw wɔn adwinnwen. Na wonnim ɔkwan a wɔbɛfa so atete abofra no. Enti Manoa bɔɔ mpae sɛ: “Yehowa, mesrɛ wo, ma nokware Nyankopɔn nipa a wosomaa no no nsan mmra, na ɔmmɛkyerɛ yɛn nea yɛnyɛ abofra a yɛbɛwo no no.” (Atem. 13:8) Manoa ne ne yere de Onyankopɔn mmara kyerɛkyerɛɛ wɔn ba Samson, na biribiara kyerɛ sɛ biribi pa fii mu bae. Bible ma yehu sɛ akyiri yi ‘Yehowa honhom baa Samson so.’ Enti bere a Samson bɛyɛɛ ɔtemmufo wɔ Israel no, otumi yɛɛ anwonwade pii.—Atem. 13:25; 14:5, 6; 15:14, 15.\nManoa bɔɔ mpae sɛ Onyankopɔn mma wonhu sɛnea wɔbɛtete abofra a wɔbɛwo no no\nBere bɛn na ɛsɛ sɛ awofo fi ase kyerɛkyerɛ wɔn mma? Timoteo “mmofraase” pɛɛ na ne maame Eunike ne ne nana Lois kyerɛɛ no “nkyerɛwee kronkron no.” (2 Tim. 1:5; 3:15) Enti Timoteo mmofraase pɛɛ na wɔde Kyerɛwnsɛm no tetee no.\nƐsɛ sɛ awofo bɔ mpae hwehwɛ Onyankopɔn mmoa na wɔtoto nneɛma sɛnea ɛbɛyɛ a wobetumi atete wɔn ba afi ne “mmofraase” pɛɛ. Mmebusɛm 21:5 ka sɛ: “Nsiyɛfo nhyehyɛe de mfaso ba.” Ansa na abofra bepue afi yafunu mu no na awofo no asiesie n’akyi fɛfɛɛfɛ. Ebi mpo a wɔbɛkyerɛkyerɛw nneɛma a abofra no behia nyinaa. Nanso nea ehia sen eyi koraa ne sɛ wɔbɛyɛ nhyehyɛe de Yehowa asɛm akyerɛkyerɛ abofra no. Ɛsɛ sɛ wɔde yɛ wɔn botae sɛ abofra no baa fie ara pɛ wobefi ase akyerɛkyerɛ no.\nNhoma bi ka sɛ: “Yɛwo abofra a, abosome kakra ntam ara na n’adwene afi ase rekeka nneɛma si anim. Eyi ma n’adwene no kyere nneɛma ntɛmntɛm.” (Early Childhood Counts—A Programming Guide on Early Childhood Care for Development) Enti ehia paa sɛ saa bere yi a abofra no adwene kyere nneɛma ntɛmntɛm no, awofo de Yehowa mmara dua ne mu.\nOnuawa bi a ɔyɛ daa kwampaefo kaa ne babea kumaa ho asɛm sɛ: “Bere a odii bosome biako pɛ na mifii ase de no kɔɔ asɛnka. Na onnim nea ɛrekɔ so, nanso migye di sɛ eyi boaa no paa. Bere a odii mfe abien no, na ɔno ara tumi de nkratawa ma nkurɔfo wɔ asɛnka mu.”\nSɛ awofo de Onyankopɔn asɛm tete wɔn ba fi ne mmofraase a, ɛsow aba pa. Nanso wonim sɛ eyi nna fam.\n‘TƆ BERE A WUBENYA BIARA’\nƐnyɛ mmerɛw sɛ awofo bɛkyerɛkyerɛ wɔn ba, efisɛ mmofra ntumi ntena wɔn to so nkyɛ; ɛnkyɛ na wɔn adwene afi nea wɔreyɛ so. Worekyerɛ no ade bi no, na n’adwene nam baabi foforo. Saa na mmofra te, wɔpɛ sɛ wohu biribiara. Ɛnde, awofo rekyerɛ wɔn mma ade a, wɔbɛyɛ dɛn aboa wɔn ma wɔde wɔn adwene asi so?\nHwɛ asɛm a Mose kae yi. Deuteronomium 6:6, 7 ka sɛ: “Ma asɛm a mereka akyerɛ wo nnɛ yi nna wo koma so; na fa dua wo ba komam na ka ho asɛm bere a wote wo fie, bere a wonam kwan so, bere a woda hɔ, ne bere a woasɔre.” Asɛm “fa dua” no kyerɛ biribi a wobɛkyerɛ na watĩ mu daa. Abofra te sɛ duforo a ehia sɛ daa wugugu so nsu. Mpanyimfo mpo sɛ yɛrekyerɛ wɔn ade na yetĩ mu mpɛn pii a, ɛka wɔn adwenem na kampɛsɛ mmofra.\nSɛ awofo betumi akyerɛkyerɛ wɔn mma Onyankopɔn ho nokwasɛm a, ehia sɛ wonya mmofra no ho adagyew. Nanso eyi nna fam efisɛ wiase yi mu biribiara di mmirika, enti awofo no ankasa nnya wɔn ho twabere koraa. Nanso ɔsomafo Paulo tuu ne nuanom Kristofo fo sɛ ‘wɔntɔ bere a wobenya biara’ mfa nyɛ nneɛma a ehia. (Efe. 5:15, 16) Awofo bɛyɛ dɛn ayɛ saa? Yɛnhwɛ asafo mu panyin bi a ɔsan yɛ adwuma. Ɔwɔ babea a ɛsɛ sɛ ɔtete no, na asafo mu asɛyɛde pii nso gu no so. Ne yere yɛ daa kwampaefo a onni adagyew koraa. Enti wɔbɛyɛ dɛn anya bere atete wɔn babea no? Agya no kae sɛ: “Anɔpa biara ansa na mɛkɔ adwuma no, me ne me yere kenkan Me Nhoma a Ɛka Bible Mu Nsɛm anaa Kyerɛwnsɛm no Mu a Wobɛhwehwɛ Daa kyerɛ abofra no. Anwummere nso yɛkenkan ade kyerɛ no ansa na wada. Yɛrekɔ asɛnka nso a yennyaw no fie. Biribiara a ɛsɛ sɛ yɛyɛ de tete no wɔ ne mmofraase no, yɛmpɛ sɛ yebebu yɛn ani agu so koraa.”\n‘MMA TE SƐ AGYAN’\nYɛpɛ sɛ yɛn mma nyin bɛyɛ mpanyin pa. Nanso nea ɛda yɛn koma so paa ne sɛ yɛbɛtete yɛn mmofra no ma wɔde wɔn koma nyinaa adɔ Onyankopɔn.—Mar. 12:28-30.\nDwom 127:4 ka sɛ: “Mmeranteberem mma te sɛ ɔdɔmmarima nsam agyan.” Bible de mmofra toto agyan ho. Woretow agyan a, ɛsɛ sɛ wogyen w’ani tow no yiye na woamfom. Sɛ obi tow agyan a, ɔrentumi mma ɛnsan n’akyi. Awofo “agyan” ne wɔn mma; mmofra no renkyɛ wɔ wɔn nsam. Enti bere a mo mma wɔ mo nkyɛn yi, ɛsɛ sɛ mugye bere de Onyankopɔn asɛm dua wɔn adwene ne wɔn koma mu.\nƆsomafo Yohane kaa asɛm bi faa ne ‘honhom mu mma’ ho. Ɔkyerɛwee sɛ: “Biribiara nni hɔ a ɛma minya anisɔ kɛse sen eyinom, sɛ mɛte sɛ me mma nam nokware no mu.” (3 Yoh. 4) Sɛ awofo hu sɛ wɔn mma “nam nokware no mu” a, wɔn nso nya akomatɔyam saa ara.\nShare Share Awofo—Montete Mo Mma Mfi Wɔn Mmofraase\nShare Share ƆWƐN-ABAN—NEA ADESUA NSƐM WOM August 2013


Psalm 71 NLT - Nnwom 71 NA-TWI | Biblica América Latina\nPsalm 71 NLT - Nnwom 71 NA-TWI\n1Awurade, maba wo nkyɛn sɛ ma me guankɔbea. Mma wonnni me so da! 2 Esiane sɛ woyɛ ɔtreneeni nti, boa me na gye me. Tie me na gye me nkwa! 3 Fa me sie wɔ wo nwini ase ne w’abankɛse mu, fa bɔ me ho ban; wone me guankɔbea ne me hwɛfo. 4 Me Nyankopɔn gye me fi amumɔyɛfo ne atirimɔdenfo tumi ne nnebɔneyɛfo nsam. 5 Awurade, m’ani da wo so. Mede me ho too wo so bere a na misua. 6 Me nkwa nna nyinaa, mede me ho ato wo so. Efi bere a wɔwoo me, woabɔ me ho ban. Mɛkamfo wo daa. 7 M’abrabɔ ayɛ nhwɛso ama nnipa pii efisɛ, woyɛ me gyefo a woyɛ den. 8 Fi anɔpa kosi anwummere, mekamfo na meda w’anuonyam adi.\n9 Afei a magow yi, mpa me. Afei a mayɛ mmerɛw yi, mpa me. 10 M’atamfo pɛ sɛ wokum me. Wɔkasa kɔ me tiri so apam. 11 Wɔka se, “Onyankopɔn agyaw no hɔ; momma yenni n’akyi nkɔkyere no na obiara nni hɔ a obegye no.” 12 Ntew wo ho ntena akyiri, O Onyankopɔn; me Nyankopɔn, yɛ ntɛm begye me. 13 Ma wɔn a wɔtaa me no nni nkogu na wɔnsɛe wɔn. Ma wɔn a wɔpɛ sɛ wopira me ani nwu na wɔn anim ngu ase. 14 Daa mede m’ani bɛto wo so; mɛkɔ so akamfo wo daa daa. 15 Mɛka w’ayamye akyerɛ. Fi anɔpa kosi anwummere nyinaa mɛka wo nkwagye ho asɛm; emu yɛ duru sen me ntease. 16 Mɛkamfo wo tumi, Otumfoɔ Awurade. Mɛpae mu aka w’adɔe ho asɛm; wo nkutoo de. 17 Woakyerɛ me fi me mmofraase na mekɔ so ka w’anwonwasɛm ho asɛm. 18 Afei a mabɔ akwakoraa na me ti so afuw dwen yi, nnyaw me, O Onyankopɔn! Ka me ho bere a mepae mu ka wo tumi ne wo kɛseyɛ ho asɛm kyerɛ nkyirimma nyinaa no. 19 Wo treneeyɛ, Onyankopɔn, du wim. Woayɛ nneɛma akɛse; obi nte sɛ wo. 20 Woama ɔhaw ne amanehunu aba me so de, nanso wobɛma manya ahoɔden bio; wobɛtwe me afi damoa ho. 21 Wobɛyɛ me kɛse asen daa. Wobɛkyekye me werɛ bio.\n22 Mede sanku bɛkamfo wo. Me Nyankopɔn, mɛkamfo wo nokware. Me sanku so mɛbɔ nnwom ama wo, Israel ɔkronkronni. 23 Migu so rebɔ no, mɛteɛm anigye so. Mede me nipadua nyinaa bɛto dwom efisɛ, woagye me nkwa. 24 Fi anɔpa kosi anwummere nyinaa mɛka wo treneeyɛ ho asɛm akyerɛ efisɛ, wɔn a wɔpɛ sɛ wɔhaw me no, woadi wɔn so nkonim ama wɔn anim agu ase.\nNA-TWI : Nnwom 71


撒迦利亚书 6 CCB - Sakaria 6 ASCB\n1Memaa mʼani so bio, na mehunuu nteaseɛnam ɛnan a ɛfiri mmepɔ mmienu ntam reba, mmepɔ no yɛ kɔbere mfrafraeɛ. 2Teaseɛnam a ɛdi ɛkan no, na apɔnkɔ kɔkɔɔ na ɛtwe, na apɔnkɔ tuntum nso twe deɛ ɛtɔ so mmienu no. 3Deɛ ɛtɔ so mmiɛnsa no, na apɔnkɔ fitaa na ɛtwe. Deɛ ɛto so ɛnan no, na apɔnkɔ ntokontrama na ɛtwe, na apɔnkɔ no nyinaa ho yɛ den. 4Mebisaa ɔbɔfoɔ a na ɔne me rekasa no sɛ, “Me wura, yeinom yɛ ɛdeɛn?”\n5Ɔbɔfoɔ no buaa me sɛ, “Yeinom yɛ ahonhom ɛnan a wɔfiri soro, na wɔrefiri ewiase nyinaa Awurade no anim akɔ. 6Teaseɛnam a apɔnkɔ tuntum retwe no rekɔ ɔman a ɛwɔ atifi fam no so. Teaseɛnam a apɔnkɔ fitaa retwe no rekɔ atɔeɛ fam; na deɛ apɔnkɔ ntokontrama twe no rekɔ anafoɔ fam.”\n7Apɔnkɔ ahoɔdenfoɔ no firii adi no, wɔpɛɛ sɛ wɔkɔ asase nyinaa so. Na ɔbɔfoɔ no kaa sɛ, “Monkɔ asase nyinaa so!” Enti wɔkɔɔ asase so mmaa nyinaa.\n8Afei, ɔfrɛɛ me sɛ, “Hwɛ, wɔn a wɔrekɔ atifi fam ɔman so no ama me Honhom ahomegyeɛ wɔ atifi fam asase no so.”\n9Awurade asɛm baa me nkyɛn. Ɔkaa sɛ, 10“Gye sikakɔkɔɔ ne dwetɛ firi atukɔfoɔ, Heldai, Tobia ne Yedaia a wɔfiri Babilonia aba no nkyɛn. Ɛda no ara kɔ Sefania babarima Yosia fie. 11Gye dwetɛ ne sikakɔkɔɔ na fa yɛ ahenkyɛ, hyɛ ɔsɔfopanin Yosua a ɔyɛ Yehosadak babarima no ti. 12Ka kyerɛ no sɛ, sei na Asafo Awurade seɛ: ‘Ɔbarima a wɔfrɛ no Dubaa no nie, na ɔbɛfefɛ afiri hɔ akɔsi Awurade asɔredan no. 13Ɔno na ɔbɛsi Awurade asɔredan no, na wɔbɛhyɛ no animuonyam, na ɔbɛtena nʼahennwa so adi ne ɔhene, na ɔbɛyɛ ɔsɔfoɔ wɔ nʼahennwa so. Afei asomdwoeɛ bɛba mmienu no ntam.’ 14Wɔde ahenkyɛ no bɛma Heldai, Tobia, Yedaia ne Sefania babarima Hen, na wɔde ayɛ nkae adeɛ wɔ Awurade asɔredan mu. 15Wɔn a wɔwɔ akyirikyiri no bɛba abɛboa Awurade asɔredan no si, na mobɛhunu sɛ Asafo Awurade na wasoma me mo nkyɛn. Sɛ moyɛ ɔsetie ma Awurade mo Onyankopɔn nokorɛ mu a, yei bɛba mu.”\nASCB : Sakaria 6


ምሳሌ 12 NASV – Mmɛbusɛm 12 ASCB | Biblica\nምሳሌ 12 NASV – Mmɛbusɛm 12 ASCB\n1Obiara a ɔpɛ ahohyɛsoɔ no pɛ nimdeɛ,\nna deɛ ɔkyiri ntenesoɔ no yɛ ogyimifoɔ.\n2Onipa pa nya Awurade nkyɛn adom,\nna Awurade bu onifirani fɔ.\n3Amumuyɛsɛm rentumi mma onipa ase ntim,\nna wɔrentumi nntu ɔteneneeni ase.\n4Ɔyere a ɔwɔ suban pa yɛ ne kunu ahenkyɛ,\nnanso ɔyere animguasefoɔ te sɛ porɔeɛ wɔ ne kunu nnompe mu.\n5Teneneefoɔ nhyehyɛeɛ yɛ pɛ,\nna amumuyɛfoɔ afotuo yɛ nnaadaa.\n6Amumuyɛfoɔ nsɛm da hɔ twɛn mogya,\nna ɔteneneeni kasa yi wɔn firi mu.\n7Wɔtu amumuyɛfoɔ gu na wɔyera,\nnanso teneneefoɔ fie gyina pintinn.\n8Wɔkamfo onipa sɛdeɛ ne nyansa teɛ\nna nnipa a wɔn adwene yɛ kɔntɔnkye deɛ, wɔbu wɔn animtiaa.\n9Ɛyɛ sɛ wobɛyɛ wo ho sɛ ɔteta a nso wowɔ ɔsomfoɔ,\nsene sɛ wobɛyɛ wo ho sɛ obi, nanso wonni aduane.\n10Ɔteneneeni ma nʼayɛmmoa deɛ wɔpɛ,\nna amumuyɛfoɔ nneyɛɛ a ɛyɛ pa ara yɛ atirimuɔden.\n11Deɛ ɔyɛ nʼasase so adwuma no bɛnya aduane bebree,\nna deɛ ɔdi nsɛm huhuo akyi no nni adwene.\n12Amumuyɛfoɔ pɛ abɔnefoɔ afodeɛ,\nnanso ɔteneneeni ase dɔre.\n13Ɔbɔnefoɔ anosɛm yi no sɛ afidie,\nnanso ɔteneneeni nya ne ho tete wɔ ahohiahia mu.\n14Nneɛma pa firi onipa anomu aba mu hyɛ no ma\nsɛdeɛ ne nsa ano adwuma ma no akatua no.\n15Ɔkwasea akwan tene wɔ nʼani so,\nna ɔnyansafoɔ tie afotuo.\n16Ɔkwasea bo nkyɛre fu,\nnanso ɔbadwemma bu nʼani gu atɛnnidie so.\n17Ɔdanseni nokwafoɔ di adanseɛ turodoo,\nna deɛ ɔdi adansekurumu no twa nkontompo.\n18Nsɛm hunu keka wowɔ te sɛ akofena\nnanso onyansafoɔ tɛkrɛma ma abodwoeɛ.\n19Ano a ɛka nokorɛ no tim hɔ daa,\nna atorɔ tɛkrɛma ɛnkyɛre koraa.\n20Nnaadaa hyɛ wɔn a wɔdwene bɔne ho akoma mu,\nna wɔn a wɔpɛ asomdwoeɛ nya ahosɛpɛ.\n21Ɔhaw biara rento ɔteneneeni,\nnanso amanehunu mee amumuyɛfoɔ.\n22Awurade kyiri ano a ɛtwa atorɔ,\nna nʼani gye nnipa a wɔdi nokorɛ ho.\n23Ɔnifirafoɔ mmɔ ne nimdeɛ ho dawuro\nna nkwaseafoɔ akoma da agyimisɛm adi.\n24Nsa a ɛyɛ adwuma no bɛdi tumi,\n25Akoma a ɛpere adeɛ ho ma onipa boto,\n26Ɔteneneeni wɔ ntoboaseɛ wɔ ayɔnkofa mu,\nnanso amumuyɛfoɔ kwan ma wɔfom.\n27Onihafoɔ ntoto ne hanam,\nnanso nsiyɛfoɔ ahonyadeɛ som bo ma wɔn.\n28Tenenee kwan mu wɔ nkwa;\nna owuo nni saa ɛkwan no so.\nASCB : Mmɛbusɛm 12


ሐዋርያት ሥራ 28 NASV – Asomafoɔ 28 ASCB | Biblica\nሐዋርያት ሥራ 28 NASV – Asomafoɔ 28 ASCB\n1Yɛduruu mpoano hɔ no, ankyɛre na yɛhunuu sɛ yɛwɔ supɔ Malta so. 2Supɔ no sofoɔ no gyee yɛn fɛ so. Esiane sɛ na osuo atɔ ama awɔ aba enti, wɔsɔɔ ogya ma yɛtoeɛ. 3Paulo bubuu mmabaa sɛ ɔde regu ogya no mu. Ɔde regu mu no, ɔwɔ bi a ogya no hyeɛ aka no no, bebaree ne nsa ho. 4Supɔ no sofoɔ no hunuu ɔwɔ no sɛ ɔbebare ne nsa ho no, wɔkaa sɛ, “Saa onipa yi yɛ owudifoɔ a wanya ne ti adidi mu wɔ ɛpo akwanhyia mu, nanso ɛnam ne bɔne enti, owuo ara na ɛtwa sɛ ɔwu.” 5Paulo petee ɔwɔ no too ogya no mu a hwee anyɛ no. 6Na nkurɔfoɔ no nyinaa susuu sɛ Paulo bɛhonhono anaasɛ ɔbɛtwa ahwe awu. Nanso, wɔtwɛnee ara a biribiara anyɛ no no, wɔsakyeraa wɔn adwene kaa sɛ, “Ɔyɛ onyame bi.”\n7Na ɔpanin a ɔhwɛ supɔ no so a wɔfrɛ no Publio no fie bɛn mpoano hɔ; ɔgyee yɛn fɛw so, somm yɛn hɔhoɔ nnansa. 8Saa ɛberɛ no ara na Publio agya yaree huraeɛ ne konkurowa a aka no ato hɔ. Paulo kɔɔ ɛdan a na ɔda mu no mu de ne nsa guu ne so, bɔɔ mpaeɛ maa ne ho yɛɛ no den. 9Deɛ Paulo yɛeɛ no maa ayarefoɔ a wɔwɔ supɔ no so no nyinaa baa ne nkyɛn maa ɔsaa wɔn yadeɛ. 10Wɔmaa yɛn akyɛdeɛ bebree. Yɛrebɛfiri hɔ akɔ no nso, wɔde biribiara a ɛho hia yɛn no bɛguu ɛhyɛn no mu maa yɛn.\nYɛfiri Malta Kɔ Roma\n11Yɛdii abosome mmiɛnsa wɔ supɔ no so ansa na yɛnyaa ɛhyɛn bi a ɛfiri Aleksandria a ne nsɛnkyerɛnneɛ yɛ etire mmienu a ɛgyina hɔ ma anyame baanu bi. Na saa ɛhyɛn no abɛdi awɔberɛ no wɔ supɔ no so. 12Yɛduruu Sidarakusa no, yɛdii nnansa wɔ hɔ. 13Yɛfiri hɔ no, yɛtoaa so kɔduruu Regio. Adeɛ kyeeɛ no, mframa bi bɔ firi anafoɔ fam maa nnanu akyi no, yɛkɔduruu Puteoli. 14Ɛha na yɛhyiaa agyidifoɔ bi a wɔsrɛɛ yɛn sɛ, yɛntena wɔn nkyɛn nnawɔtwe. Ɛno akyi no, yɛtoaa so kɔduruu Roma. 15Anuanom a wɔwɔ Roma no tee yɛn nka sɛ yɛreba no, ebinom bɛhyiaa yɛn ɛkwan wɔ adwabɔeɛ a ɛwɔ Apia ɛkwan no so na afoforɔ nso hyiaa yɛn wɔ ahɔhobea bi a wɔfrɛ no Ahɔhodan Mmiɛnsa no. Ɛberɛ a Paulo hunuu wɔn no, ne ho sanee no na ɔdaa Onyankopɔn ase. 16Yɛduruu Roma no, wɔmaa Paulo ho ɛkwan sɛ ɔnkɔtena baabiara a ɔpɛ na ɔsraani bi nnwɛn no.\n17Nnansa akyi no, Paulo frɛɛ Yudafoɔ mpanin ne wɔn hyiaeɛ. Ɔka kyerɛɛ wɔn sɛ, “Anuanom, ɛwom sɛ manyɛ bɔne biara mantia yɛn ɔman ne yɛn amanneɛ a yɛn agyanom de gyaa yɛn no de, nanso wɔkyeree me dedua wɔ Yerusalem de me hyɛɛ Romafoɔ nsa. 18Wɔbisaa me nsɛm pɛɛ sɛ wɔgyaa me, ɛfiri sɛ, wɔannya afɔbudeɛ bi wɔ me ho a ɛno enti ɛsɛ sɛ wɔgyina so kum me. 19Nanso, ɛberɛ a Yudafoɔ kasatia gyaeɛ a wɔpɛ sɛ wɔgyaa me no, mehunuu sɛ, ɛsɛ sɛ medwane metoa Kaesare. Ɛnyɛ me nkurɔfoɔ ho adwemmɔne a mewɔ enti na meyɛɛ saa. 20Yei enti na mepɛɛ sɛ mehunu mo na me ne mo kasa no, na onipa a Israelfoɔ ani da ne so no enti na nkɔnsɔnkɔnsɔn gu me yi.”\n21Wɔbuaa Paulo sɛ, “Yɛnnyaa nwoma biara a ɛfiri Yudea a ɛfa wo ho na yɛntee wo ho asɛmmɔne biara nso mfirii anuanom a wɔfiri hɔ ba ha no nso nkyɛn. 22Nanso, yɛpɛ sɛ yɛhunu wʼadwene, ɛfiri sɛ, yɛnim sɛ baabiara nnipa kasa tia Akristofoɔ a wɔn nso woka wɔn ho no.”\nPaulo Asɛnka Wɔ Roma\n23Wɔhyɛɛ da bi sɛ wɔbɛhyia Paulo. Saa ɛda no duruiɛ no, nnipa bebree kɔɔ ne nkyɛn wɔ faako a ɔte hɔ no. Ɔkaa Onyankopɔn Ahennie no ho asɛm kyerɛɛ wɔn. Ɔnam Mose mmara ne nsɛm a adiyifoɔ no kaeɛ no so kaa Yesu ho asɛm firi anɔpa kɔsii anadwo kyerɛɛ wɔn, pɛɛ sɛ ɔdane wɔn adwene. 24Nnipa no bi gyee Paulo asɛm a ɔkaeɛ no diiɛ na ebi nso annye anni. 25Ɛberɛ a wɔregyegye wɔn ho wɔn ho akyinnyeɛ no, wɔfirii hɔ kɔeɛ. Na asɛm a ɛtwa toɔ a Paulo kaeɛ ne sɛ. “Nokwasɛm na Honhom Kronkron nam Odiyifoɔ Yesaia so ka kyerɛɛ mo agyanom sɛ,\n26“Monkɔka asɛm yi nkyerɛ Yudafoɔ sɛ,\n‘Ɔte deɛ mobɛte, nanso morente aseɛ.\nƆhwɛ deɛ mobɛhwɛ, nanso morenhunu,’\n27ɛfiri sɛ mo, moapirim mo akoma;\nmoasi mo aso, akatakata mo ani.\nƐnyɛ saa a anka mo ani bɛhunu adeɛ,\nna mo akoma ate asɛm ase,\nna moanu mo ho asane aba me nkyɛn, na masa mo yadeɛ.”\n28Paulo kaa sɛ, “Ɛsɛ sɛ mohunu sɛ Onyankopɔn nkwagyesɛm no aduru amanamanmufoɔ no nkyɛn. Wɔbɛtie!” 29Paulo kaa saa asɛm yi wieeɛ no, Yudafoɔ no firii hɔ kɔeɛ a na wɔregyegye wɔn ho wɔn ho akyinnyeɛ dendeenden.\n30Paulo tenaa hɔ mfeɛ mmienu, a na ɔte efie a ɔno ankasa tua ho ka no mu, na nnipa bebree kɔɔ ne nkyɛn. 31Na ɔde akokoɔduru kaa Onyankopɔn Ahennie no ne Awurade Yesu Kristo ho asɛm.\nASCB : Asomafoɔ 28


Wɔkyerɛ Farao Dae Ase | Nea Mmofra Betumi Asua Afi Bible Mu\nKENKAN WƆ Acholi Afrikaans Albanian American Sign Language Amharic Arabic Armenian Azerbaijani Azerbaijani (Cyrillic) Basque Bassa (Cameroon) Batak (Karo) Batak (Toba) Bicol Bislama Boulou Brazilian Sign Language British Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Colombian Sign Language Croatian Cuban Sign Language Czech Dangme Danish Dutch Ecuadorian Sign Language Edo Efik English Estonian Ewe Fijian Finnish Fon French Ga Galician Garifuna Georgian German German Sign Language Greek Guarani Gun Haitian Creole Hausa Herero Hiligaynon Hindi Hmong (White) Hungarian Iban Ibinda Igbo Iloko Indonesian Irish Isoko Italian Italian Sign Language Kabiye Kabuverdianu Kannada Karen (S'gaw) Kazakh Kekchi Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisonge Kongo Korean Kwangali Kwanyama Latvian Lhukonzo Lingala Lithuanian Lomwe Low German Luganda Luo Macedonian Macua Malagasy Malay Malayalam Mam Marathi Maya Mazatec (Huautla) Mexican Sign Language Mixe Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngabere Ngangela Nias Nigerian Pidgin Norwegian Nyaneka Nyungwe Nzema Okpe Ossetian Otetela Pangasinan Pidgin (Cameroon) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Cuzco) Quiche Quichua (Chimborazo) Quichua (Imbabura) Romanian Russian Rutoro Samoan Sango Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Sinhala Slovak Slovenian Spanish Spanish Sign Language Sranantongo Sunda Swahili Swati Swedish Tagalog Tahitian Tamil Tandroy Tarascan Tatar Telugu Thai Tiv Tojolabal Totonac Tshwa Tsonga Tswana Turkish Twi Tzeltal Tzotzil Ukrainian Umbundu Urhobo Uruund Uzbek Valencian Venda Vezo Vietnamese Waray-Waray Wayuunaiki Wolaita Xhosa Yoruba Zapotec (Lachiguiri) Zulu\nYehowa Werɛ Amfi Yosef Da\nYosef da afiase no, Egypt hene Farao sosoo dae, nanso obiara antumi ankyerɛ ase. Farao akoa baako ka kyerɛɛ no sɛ, Yosef betumi akyerɛ dae no ase. Ntɛm ara na Farao ma wɔkɔfaa Yosef bae.\nFarao bisaa Yosef sɛ: ‘Wubetumi akyerɛ me dae no ase?’ Ɛnna Yosef ka kyerɛɛ Farao sɛ: ‘Aduan bebree bɛba Egypt mfe nson. Ɛno akyi no, ɔkɔm bɛba mfe nson. Enti yi obi a onim nyansa na ɔmmoaboa aduan ano mfa nsie, sɛnea ɛbɛyɛ a ɔkɔm renkum wo nkurɔfo.’ Ɛnna Farao nso kaa sɛ: ‘Ɛnde mayi wo! Egypt asase yi so deɛ, sɛ minni hɔ a, wo na wowɔ hɔ!’ Ɛyɛɛ dɛn na Yosef tumi kyerɛɛ Farao dae no ase? Yehowa na ɔboaa Yosef.\nMfe nson a edi hɔ no, Yosef boaboaa aduan ano siei. Afei ɔkɔm baa wiase nyinaa sɛnea na Yosef aka ato hɔ no. Enti nkurɔfo fii nkurow pii so bɛtɔɔ aduan fii Yosef nkyɛn. Yosef papa Yakob tee sɛ aduan wɔ Egypt. Enti ɔsomaa ne mma du sɛ wɔnkɔtɔ bi mmra.\nYakob mma no kɔɔ Yosef nkyɛn. Bere a woduu hɔ ara pɛ na Yosef huu wɔn. Nanso ne nuanom anhu sɛ ɛyɛ Yosef. Yosef nuanom kotow no. Ɛmaa dae a ɔsoo ne mmofraase no baa mu pɛpɛɛpɛ. Ná Yosef pɛ sɛ ohu sɛ ɔtan da so ara wɔ ne nuanom mu anaa. Enti ɔka kyerɛɛ wɔn sɛ: ‘Moyɛ akwansrafo. Moaba sɛ morebɛhwɛ yɛn asase yi, na ama moahu baabi a mubetumi afa abɛyɛ yɛn bɔne.’ Nanso ne nuanom kaa sɛ: ‘Dabi! Yɛyɛ anuanom 12, na yefi Kanaan asase so. Yɛn nua baako awu, na kumaa no wɔ yɛn papa nkyɛn wɔ fie.’ Ɛnna Yosef kaa sɛ: ‘Ɛnde monkɔfa mo nua kumaa no mmra, ansa na magye nea moaka no adi.’ Enti wɔsan kɔɔ wɔn papa nkyɛn.\nBere a Yakob abusua no aduan sae no, ɔsan somaa ne mma no kɔɔ Egypt bio. Bere a wɔrekɔ no, wɔde wɔn nua kumaa Benyamin kɔe. Yosef yɛɛ sɛ ɔbɛsɔ ne nuanom ahwɛ. Enti ɔde ne kuruwa (cup) hyɛɛ Benyamin bag mu na ɔkaa sɛ, ne nuanom awia ne kuruwa no. Bere a Yosef nuanom huu kuruwa no wɔ Benyamin bag mu no, ɛyɛɛ wɔn nwonwa paa. Enti wɔpaa Yosef kyɛw sɛ nea ɔpɛ biara ɔmfa nyɛ wɔn, na wɔn nua Benyamin deɛ, wɔsrɛ sɛ onnyaa no.\nWei maa Yosef huu sɛ ne nuanom asesa. Afei deɛ, na Yosef yɛ ne ho hwee a ɛnyɛ yiye. Enti osui, na ɔkaa sɛ: ‘Mene mo nua Yosef. Me papa da so te ase anaa?’ Ɛyɛɛ ne nuanom nwonwa paa. Ɛnna Yosef ka kyerɛɛ wɔn sɛ: ‘Mommma nea moyɛɛ me no nnhaw mo. Onyankopɔn na ɔde me baa ha sɛ mimmegye mo nkwa. Monyɛ ntɛm nkɔfa me papa mmra ha.’\nBere a wokoduu fie no, wɔkaa anigyesɛm no kyerɛɛ wɔn papa, na wɔkaa sɛ Yosef se wɔmfa no mmra Egypt. Mfe bebree akyi no, Yosef san huu ne papa bio.\n“Sɛ moamfa nkurɔfo mfomso amfiri wɔn a, mo Agya nso remfa mo mfomso mfiri mo.”—Mateo 6:15\nNsɛmmisa: Ɔkwan bɛn na Yehowa faa so boaa Yosef? Dɛn na Yosef yɛ de kyerɛɛ sɛ, ɔde ne nuanom bɔne akyɛ wɔn?\nGenesis 40:1–45:28; 46:1-7, 26-34; Dwom 105:17-19; Asomafo Nnwuma 7:9-15


Worebɔ Mmɔden sɛ Wobɛma Wo Ho Akokwaw sɛ Kristo? | Adesua\nKENKAN WƆ Afrikaans Cambodian Chitonga Chol Cibemba Cinyanja Dangme English Ewe French Ga Garifuna Greenlandic Hmong (White) Iban Italian Karen (S'gaw) Kikaonde Kikongo Kiluba Kimbundu Kongo Kwangali Kwanyama Laotian Lingala Lunda Luvale Maltese Mam Mambwe-Lungu Mazatec (Huautla) Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndonga Ngabere Nzema Otetela Pidgin (Cameroon) Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Silozi Spanish Swahili (Congo) Swati Tahitian Tlapanec Tojolabal Totonac Tshiluba Tsonga Tswana Twi Umbundu Uruund Venda Wayuunaiki Xhosa Zulu\n‘Monnu sɛdeɛ Kristo a ɔne susudeɛ a ɛyɛ pɛ no teɛ no ho.’—EFESOFOƆ 4:13.\nNNWOM: 69, 70\nDƐN NA WOBƐKA?\nƆkwan bɛn so na Kristofo a wɔn ho akokwaw nya nokware nimdeɛ so mfaso?\nDɛn na Kristofo a wɔn ho akokwaw yɛ de boa ma baakoyɛ tena asafo no mu?\nƆkwan bɛn so na nnamfo pa bɛtumi aboa yɛn ma yɛayɛ Kristofo a yɛn ho akokwaw?\n1, 2. Dɛn ne Kristoni biara botae? Ma nhwɛso.\nSƐ ƆBAA warefo repɛ nnuaba a ɛdi mũ atɔ wɔ dwa so a, dɛn na ɔhwɛ? Ɛda adi sɛ ɛnyɛ nnuaba a ɛsoso anaa ne bo nyɛ den na ɔbɛtɔ. Mmom, ɔbɛhwehwɛ nnuaba a ɛyɛ huam, ɛdi mũ, na wɔdi a ɛyɛ yie. Ɔhwehwɛ nnuaba a abere, kyerɛ sɛ, nea anyini.\nSɛ Kristoni a ne ho akokwaw resua ade a, ɔkɔ so hwehwɛ Bible mu nnyinasosɛm a ɛbɛboa no ma wahu nea ɛtene ne nea ɛntene\n2 Sɛ obi sua Yehowa ho ade na ɔsi gyinae sɛ ɔbɛbɔ asu a, ɔne Onyankopɔn abusuabɔ mu kɔ so yɛ den. Onipa no botae ne sɛ ɔbɛyɛ Kristoni a wanyini anaa Kristoni a ne ho akokwaw. Ɛnyɛ mfe dodow a obi adi ho asɛm na yɛreka. Ɛyɛ honhom fam nyini, kyerɛ sɛ, abusuabɔ a emu yɛ den a yɛne Yehowa bɛnya ho asɛm na yɛreka yi. Ná ɔsomafo Paulo pɛ sɛ Kristofo a wɔwɔ Efeso no ho kokwaw. Ɔhyɛɛ wɔn nkuran sɛ wɔnyɛ baako wɔ gyidi no mu, na wɔnkɔ so nsua Yesu ho ade na ama wɔabɛyɛ “ɔbarima a wanyini awie adi mũ sɛdeɛ Kristo a ɔne susudeɛ a ɛyɛ pɛ no teɛ.”—Efesofoɔ 4:13.\n3. Tebea bɛn na na ɛwɔ Efeso asafo no mu a ebi wɔ Yehowa nkurɔfo mu nnɛ?\n3 Bere a Paulo kyerɛw Efeso asafo no, na asafo no adi mfe kakra. Ná saa asafo no mufo pii yɛ Kristofo a wɔn ho akokwaw dedaw. Nanso, na ebinom wɔ hɔ a ɛsɛ sɛ wɔma wɔne Yehowa abusuabɔ mu yɛ den kɛse. Saa ara na nnɛ, anuanom mmarima ne mmaa pii asom Yehowa mfe pii, na wɔabɛyɛ Kristofo a wɔn ho akokwaw. Nanso, ebinom wɔ asafo ahorow mu a wɔn ho nkokwawee saa. Afe biara, wɔbɔ nnipa mpempem pii asu, enti ɛho hia sɛ wɔnyini ma wɔn ho kokwaw. Na wo nso ɛ?—Kolosefoɔ 2:6, 7.\nKRISTONI BƐYƐ DƐN ANYINI?\n4, 5. Dɛn mu na ɛsono Kristofo a wɔn ho akokwaw, nanso nneɛma bɛn mu na wɔdi nsɛ? (Hwɛ mfoni a ɛwɔ adesua yi mfiase no.)\n4 Sɛ wohwɛ nnuaba a abere a ɛgu dwa so a, wohu sɛ ne nyinaa akɛse nyɛ pɛ. Nanso, nneɛma bi wɔ nnuaba no nyinaa ho a ɛma wohu sɛ abere anaa anyini. Saa ara na ɛte wɔ Kristofo a wɔn ho akokwaw fam. Wɔn nyinaa tebea nyɛ pɛ. Ɛsono aman ne mmusua a wɔfi mu. Ɛsono mfe a wɔadi, na ɛsono nea wɔn mu biara pɛ ne nea ɔmpɛ. Nanso, Kristofo a wɔn ho akokwaw nyinaa wɔ su ahorow bi a ɛma ɛda adi sɛ wɔn ho akokwaw. Saa su ahorow no bi ne dɛn?\n‘Nsakrae ahorow bi wɔ hɔ a mɛtumi ayɛ de asuasua Yesu yie?’\n5 Kristoni a ne ho akokwaw suasua Yesu, na ɔdi “n’anammɔn akyi pɛɛ.” (1 Petro 2:21) Yesu kaa sɛ ɛho hia paa sɛ obi de ne koma, ne kra, ne n’adwene nyinaa dɔ Yehowa, na ɔdɔ ne yɔnko sɛ ne ho. (Mateo 22:37-39) Kristoni a ne ho akokwaw bɔ mmɔden tie saa afotu no. Ɔde n’abrabɔ kyerɛ sɛ ɔne Yehowa abusuabɔ ne ɔdɔ kɛse a ɔwɔ ma afoforo no ho hia no sen biara.\nƐsɛ sɛ Kristofo a wɔn mfe akɔ anim boa mmerante a wɔdi nneɛma anim seesei no de suasua Yesu ahobrɛase (Hwɛ nkyekyɛm 6)\n6, 7. (a) Su afoforo bɛn na ɛma yɛhu sɛ Kristoni bi ho akokwaw? (b) Asɛm bɛn na ɛsɛ sɛ yɛbisa yɛn ho?\n6 Su a ɛsɛ sɛ Kristoni a ne ho akokwaw da no adi no dɔɔso; emu baako ne ɔdɔ. (Galatifoɔ 5:22, 23) Ɛsɛ sɛ ɔda ɔdwoɔ, ahosodi, ne abodwokyɛre nso adi. Saa su ahorow yi bɛtumi aboa Kristoni a ne ho akokwaw ma wagyina tebea ahorow a emu yɛ den ano a ne bo mfuw, na ɛbɛtumi ama wagyina abasamtu ano a n’anidaso rensa. Sɛ Kristoni a ne ho akokwaw resua ade a, ɔkɔ so hwehwɛ Bible mu nnyinasosɛm a ɛbɛboa no ma wahu nea ɛtene ne nea ɛntene. Afei, sɛ ɔde n’ahonim a ɔde Bible atete no no reyɛ adwuma a, ɔbɛtumi asisi gyinae pa. Kristoni a ne ho akokwaw brɛ ne ho ase, enti ɔgye di sɛ Yehowa akwankyerɛ ne ne mmara yɛ papa sen ne deɛ bere nyinaa. * (Hwɛ ase hɔ asɛm no.) Ɔde nsi ka asɛmpa no, na ɔyɛ nea ɔbɛtumi biara de boa ma baakoyɛ tena asafo no mu.\n7 Mfe dodow a yɛde asom Yehowa biara no, yɛn mu biara bɛtumi abisa sɛ: ‘Nsakrae ahorow bi wɔ hɔ a mɛtumi ayɛ de asuasua Yesu yie? Nneɛma bi wɔ hɔ a mɛtumi ayɛ de atu mpɔn?’\n“ADUANE A ƐYƐ DEN YƐ WƆN A WƆN HO AKOKWA NO DEA”\n8. Bible mu nimdeɛ ne ntease bɛn na na Yesu wɔ?\n8 Ná Yesu Kristo nim Kyerɛwnsɛm no mu, na na ɔte ase yie. Bere mpo a ɔdii mfe 12 a na ɔne akyerɛkyerɛfo no rekasa wɔ asɔrefie hɔ no, ɔkaa Kyerɛwnsɛm no mu nsɛm kyerɛɛ wɔn. Bible ka sɛ: “Sɛdeɛ n’adwenem dɔ na ɔyi nsɛm ano no maa wɔn a wɔretie no no nyinaa ho dwirii wɔn.” (Luka 2:46, 47) Akyiri yi, bere a na ɔreka asɛmpa no, ɔde Onyankopɔn Asɛm dii dwuma nyansam maa n’atamfo muaa wɔn ano.—Mateo 22:41-46.\n9. (a) Adesua ho nhyehyɛe bɛn na Kristoni a ne ho akokwaw wɔ? (b) Adɛn nti na yɛsua Bible?\n9 Obi a ɔpɛ sɛ ɔyɛ Kristoni a ne ho akokwaw no suasua Yesu, na ɔyɛ nea ɔbɛtumi biara sɛ ɔbɛte Bible no ase. Ɔhwehwɛ Bible mu bere nyinaa sɛnea ɛbɛyɛ a ɔbɛnya Kyerɛwnsɛm no mu nokware nimdeɛ a emu dɔ, efisɛ ɔnim sɛ “aduane a ɛyɛ den yɛ wɔn a wɔn ho akokwa no dea.” (Hebrifoɔ 5:14) Kristoni a ne ho akokwaw pɛ sɛ ɔnya “nokorɛ nimdeɛ” a ɛwɔ Bible mu. (Efesofoɔ 4:13) Enti bisa wo ho sɛ: ‘Mekenkan Bible da biara da? Mewɔ nhyehyɛe a mede sua ade? Meyɛ abusua som nnawɔtwe biara?’ Sɛ woresua Bible a, hwehwɛ nnyinasosɛm a ɛbɛtumi aboa wo ma woahu sɛnea Yehowa te nka na ɔdwene nneɛma ho. Afei sɛ woresisi gyinae a, fa saa nnyinasosɛm no di dwuma. Ɛbɛboa wo ma woabɛn Yehowa yie.\n10. Kristoni a ne ho akokwaw te nka sɛn wɔ Onyankopɔn afotu ne ne nnyinasosɛm ho?\n10 Ɛnyɛ nea Bible ka nko ara na ɛsɛ sɛ Kristoni a ne ho akokwaw hu. Mmom, ɛsɛ sɛ ɔma n’ani gye Onyankopɔn afotu ne ne nnyinasosɛm nso ho. Ade a ɔbɛyɛ de akyerɛ sɛ n’ani gye Onyankopɔn afotu ho ne sɛ ɔbɛyɛ Yehowa apɛde sen sɛ ɔbɛyɛ nea ɔno ankasa pɛ. Ɔsakra n’abrabɔ, na ɔsakra sɛnea ɔdwene na ɔyɛ n’ade mpo. Ɔsuasua Yesu, na ɔnya nipasu foforo a “wɔbɔɔ no sɛdeɛ Onyankopɔn pɛ wɔ nokorɛ tenenee ne nokorɛdie pintinn mu no.” (Kenkan Efesofoɔ 4:22-24.) Ɛsɛ sɛ yɛkae sɛ Onyankopɔn de ne honhom kronkron na ɛkyerɛɛ wɔn a wɔkyerɛw Bible no kwan. Enti sɛ Kristoni sua Bible a, Onyankopɔn honhom kronkron boa no ma ɔnyini nimdeɛ ne ɔdɔ mu, na ɔnyini wɔ ɔne Yehowa abusuabɔ mu.\nBOA MA BAAKOYƐ NTENA ASAFO NO MU\n11. Bere a Yesu wɔ asase so no, tebea bɛn na ɔhyiaeɛ?\n11 Ná Yesu yɛ onipa a ɔyɛ pɛ. Nanso, bere a Yesu wɔ asase so no, na ɔte nnipa a wɔnyɛ pɛ mu. Ná n’awofo ne ne nuanom mmarima ne mmaa nyinaa nyɛ pɛ. Yesu akyidifo a na wɔbɛn no pɛɛ no mpo daa su te sɛ ahantan ne pɛsɛmenkominya adi. Anadwo a ade rebɛkye ma Yesu awu no, n’asuafo no gyee akyinnye wɔ “deɛ ɔyɛ kɛseɛ ho.” (Luka 22:24) Ɛmfa ho sɛ adwene a na Yesu akyidifo no kura ntene no, na ɔnim sɛ ɛrenkyɛ na wɔabɛyɛ Kristofo a wɔn ho akokwaw na wɔahyehyɛ asafo a baakoyɛ wom. Saa anadwo no ara, Yesu bɔɔ mpae maa wɔn sɛ wɔnyɛ baako. Ɔsrɛɛ ne soro Agya sɛ ɔmma wɔn nyinaa nyɛ baako. Ɔkaa wɔ mpaebɔ no mu sɛ: “Sɛdeɛ wo, Agya no, wowɔ me mu na me nso mewɔ wo mu no, . . . na wɔayɛ baako sɛdeɛ yɛyɛ baako no.”—Yohane 17:21, 22.\n12, 13. (a) Botae bɛn na yɛde asi yɛn ani so sɛ Kristofo? (b) Dɛn na onua bi yɛe a ɛboa maa baakoyɛ kɔɔ so tenaa asafo no mu?\n12 Kristoni a ne ho akokwaw boa ma baakoyɛ tena asafo no mu. (Kenkan Efesofoɔ 4:1-6, 15, 16.) Yɛn Kristofo deɛ, yɛn botae ne sɛ yɛn nyinaa ‘bɛkeka atoatoam pɛpɛɛpɛ,’ kyerɛ sɛ, yɛde baakoyɛ bɛbom ayɛ adwuma. Sɛ Kristoni bɛtumi aboa ma baakoyɛ a ɛte saa aba a, gye sɛ ɔbrɛ ne ho ase. Enti sɛ afoforo sintɔ haw Kristoni a ne ho akokwaw a, ɔbɔ mmɔden sɛ ɔbɛma baakoyɛ a ɛwɔ asafo no mu no akɔ so ayɛ den. Ɛnneɛ bisa wo ho sɛ: ‘Sɛ onua anaa onuawa bi di mfomso a, meyɛ m’ade sɛn? Sɛ obi yɛ ade ma ɛhaw me a, mete nka sɛn? Ɛyɛ a mentaa nkasa onipa ko no ho? Anaasɛ mebɔ mmɔden sɛ mɛsiesie me ne no ntam?’ Kristoni a ne ho akokwaw bɔ mmɔden sɛ ɔbɛdi ɔhaw so sen sɛ ɔno ankasa bɛyɛ ɔhaw ama afoforo.\n13 Susu onua bi a wɔfrɛ no Uwe asɛm no ho hwɛ. Bere bi a atwam no, na ɔma anuanom mmarima ne mmaa sintɔ haw no. Afei ɔyɛɛ sɛ ɔbɛsua Dawid asetena ho nsɛm afi Bible ne Insight on the Scriptures nwoma no mu. Adɛn nti na Dawid na ɔsuaa n’asetena ho nsɛm? Efisɛ Dawid nso, nsɛmnsɛm sɔree ɔne Onyankopɔn asomfo binom ntam. Ɛho nhwɛso ne sɛ, anka Ɔhene Saul rekum Dawid, afei nso na nkurɔfo bi pɛ sɛ wɔsi no abo, na ɔno ankasa yere mpo serew no. (1 Samuel 19:9-11; 30:1-6; 2 Samuel 6:14-22) Nanso nea afoforo de yɛɛ Dawid nyinaa akyi no, ɔdɔɔ Yehowa na ɔde ne ho too no so. Dawid daa mmɔborɔhunu nso adi. Uwe kaa sɛ ɛsɛ sɛ ɔsuasua Dawid. Bible a Uwe suaeɛ no ma ɔhuu sɛ ɛsɛ sɛ ɔsesa ne su wɔ anuanom sintɔ ho. Ná ɛsɛ sɛ ɔyi n’adwene fi wɔn mfomso ahorow so na ɔboa ma asomdwoe tena asafo no mu. Wode ayɛ wo botae sɛ wobɛyɛ saa?\nPAW WƆN A WƆREYƐ ONYANKOPƆN APƐDE NO NNAMFO\n14. Nnipa bɛn na Yesu paw wɔn sɛ ne nnamfo?\n14 Ná Yesu Kristo tew n’anim ma nnipa. Ná mmarima ne mmaa, mpanyin, ne mmofra nkumaa mpo tumi bɛn Yesu. Nanso, na ɔhwɛ yie ansa na wapaw ne nnamfo. Ɔka kyerɛɛ n’asomafo no sɛ: “Sɛ moyɛ deɛ merehyɛ mo no a, na moyɛ me nnamfo.” (Yohane 15:14) Yesu paw ne nnamfo fii wɔn a na wɔakɔ so adi n’akyi na wɔdɔ Yehowa na wɔsom no no mu. So wɔn a wɔde wɔn koma nyinaa dɔ Yehowa na wofa wɔn nnamfo? Adɛn nti na wei ho hia?\nSo wɔn a wɔde wɔn koma nyinaa dɔ Yehowa na wofa wɔn nnamfo?\n15. Mmerante ne mmabaa bɛyɛ dɛn atumi anya Kristofo a wɔn ho akokwaw nnamfofa so mfaso?\n15 Nnuaba dodow no ara wɔ hɔ a, sɛ owia bɔ so a na ɛbere yie. Saa ara na ɔdɔ kann a yɛn nuanom mmarima ne mmaa da no adi no bɛtumi aboa wo ma woabɛyɛ Kristoni a ne ho akokwaw. Woyɛ aberante anaa ababaa a worebɔ mmɔden sɛ wobɛsi nea wobɛyɛ wɔ w’asetenam ho gyinae? Sɛ saa a, ɛyɛ papa sɛ wobɛpaw nnamfo a wɔasom Yehowa akyɛ kakra na wɔboa ma baakoyɛ tena asafo no mu. Ebia wɔahyia ɔhaw wɔ wɔn asetenam, na ebia wɔagyina nsɛnnennen bi ano wɔ Yehowa som mu. Wɔbɛtumi aboa wo ma woapaw asetena kwan a eye sen biara. Sɛ wo ne wɔn bɔ a, wɔbɛtumi aboa wo ma woasisi gyinae pa na woayɛ Kristoni a ne ho akokwaw.—Kenkan Hebrifoɔ 5:14.\n16. Ɔkwan bɛn so na asafo no mufo a wɔn mfe akɔ anim no boaa onuawa bi bere a na ɔyɛ ababaa no?\n16 Helga ka sɛ, afe a na ɔrebɛwie sukuu no, na ne sukuufo dodow no ara reka botae a wɔde asisi wɔn anim ho asɛm. Ná wɔn mu pii pɛ sɛ wɔkɔ sukuupɔn sɛnea ɛbɛyɛ a wɔbɛnya adwuma pa ayɛ. Nanso, Helga ne ne nnamfo a wɔn ho akokwaw a wɔwɔ asafo no mu bɔɔ ho nkɔmmɔ. Ɔkaa sɛ: “Ná wɔn mu pii anyini sen me, na wɔboaa me paa. Wɔhyɛɛ me nkuran sɛ memfa me ho nhyɛ bere nyinaa som adwuma no mu. Ɛno akyi no, mede mfe nnum yɛɛ daa akwampae adwuma. Mfe bi atwam, na seesei m’ani agye sɛ mede me mmabaaberem fã kɛse no ara yɛɛ Yehowa som adwuma. Biribiara nni hɔ a ɛbɛma manu me ho sɛ meyɛɛ saa.”\n17, 18. Yɛbɛyɛ dɛn atumi asom Yehowa yie?\n17 Sɛ yɛsuasua Yesu a, yɛbɛnyini abɛyɛ Kristofo a yɛn ho akokwaw. Yɛbɛbɛn Yehowa kɛse, na ɔpɛ a yɛwɔ sɛ yɛbɛsom no no mu bɛyɛ den. Sɛ obi ho kokwaw a, ɔtumi som Yehowa yie. Yesu hyɛɛ n’akyidifo nkuran sɛ: “Momma mo kanea nhyerɛn nnipa anim, na wɔahunu mo nnwuma pa na wɔahyɛ mo Agya a ɔwɔ soro no animuonyam.”—Mateo 5:16.\n18 Yɛahu sɛnea Kristoni a ne ho akokwaw bɛtumi aboa asafo no yie. Sɛnea Kristoni de n’ahonim yɛ adwuma no nso ma yɛhu sɛnea ne ho akokwaw. Ɔkwan bɛn so na yɛn ahonim bɛtumi aboa yɛn ma yɛasisi gyinae pa? Yɛbɛyɛ dɛn akyerɛ sɛ yɛbu afoforo ahonim? Yɛbɛma saa nsɛmmisa yi ho mmuaeɛ wɔ adesua a ɛdi hɔ no mu.\n^ nky. 6 Ɛho nhwɛso ne sɛ, wɔbɛtumi aka akyerɛ anuanom mmarima a wɔn mfe akɔ anim a wɔn ho akokwaw no sɛ wɔmfa wɔn dwumadi bi mma anuanom mmarima a wɔn mfe nkɔɔ anim pii no na wɔmmoa wɔn mma wɔnyɛ saa adwuma no.\nKristoni a ne ho akokwaw ani gye Yehowa afotu ho. Ɔpɛ sɛ ɔyɛ Yehowa apɛde sen sɛ ɔbɛyɛ n’ankasa apɛde, na ɔsuasua Yesu yie wɔ ne nneyɛe ne ne kasa mu. Ɔhwehwɛ Bible mu nnyinasosɛm a ɛbɛboa no ma wahu nsonsonoe a ɛwɔ papa ne bɔne mu, na ɔyɛ nea ɔbɛtumi biara hyɛ baakoyɛ a ɛwɔ asafo no mu den


Mateo Asɛmpa No 5:1-48\nBEPƆW SO ASƐNKA (1-48)\nYesu fii ase kyerɛkyerɛe wɔ bepɔw so (1, 2)\nNneɛma akron a ɛde anigye ba (3-12)\nNkyene ne hann (13-16)\nYesu bae sɛ ɔrebɛma mmara no aba mu (17-20)\nAfotu a ɛfa abufuw (21-26), awaresɛe (27-30), awaregyae (31, 32), ntanka (33-37), ne aweredi ho (38-42); monnɔ mo atamfo (43-48)\n5 Bere a ohuu nnipakuw no, ɔforo kɔɔ bepɔw no so, na bere a ɔtenaa ase no, n’asuafo no baa ne nkyɛn. 2 Afei obuee n’ano, na ofii ase kyerɛkyerɛɛ wɔn sɛ: 3 “Anigye ne wɔn a wohu sɛ wohia Onyankopɔn akwankyerɛ,*+ efisɛ ɔsoro Ahenni no yɛ wɔn dea. 4 “Anigye ne wɔn a wodi awerɛhow, efisɛ wɔbɛkyekye wɔn werɛ.+ 5 “Anigye ne wɔn a wodwo,+ efisɛ asaase no bɛyɛ wɔn dea.+ 6 “Anigye ne wɔn a trenee ho kɔm ne sukɔm de wɔn,+ efisɛ wɔbɛmee.+ 7 “Anigye ne mmɔborɔhunufo,+ efisɛ wobehu wɔn mmɔbɔ. 8 “Anigye ne wɔn a wɔn koma mu tew,+ efisɛ wobehu Onyankopɔn. 9 “Anigye ne wɔn a wɔhwehwɛ asomdwoe,*+ efisɛ wɔbɛfrɛ wɔn Onyankopɔn mma. 10 “Anigye ne wɔn a trenee nti wɔtan wɔn ani,+ efisɛ ɔsoro Ahenni no yɛ wɔn dea. 11 “Anigye ne mo sɛ me nti nkurɔfo yeyaw mo,+ na wɔtan mo ani,+ na wodi atoro ka asɛmmɔne biara to mo so.+ 12 Momma mo ani nnye na munni ahurusi,+ efisɛ mo akatua +so wɔ soro, na saa ara na wɔtan adiyifo a wodii mo kan no ani.+ 13 “Mone asaase so nkyene.+ Na sɛ nkyene dɛw* fi mu a, ɛbɛyɛ dɛn na asan anya ne dɛw* bio? Wɔrentumi mfa nyɛ hwee bio gye sɛ wɔtow gu abɔnten+ ma nnipa tiatia so. 14 “Mone wiase hann.+ Kurow a ɛda bepɔw so ntumi nhintaw. 15 Nkurɔfo sɔ kanea a, wɔmfa nhyɛ kɛntɛn* ase, na mmom wɔde si kaneadua so, na ɛhyerɛn wɔn a wɔwɔ fie hɔ nyinaa so.+ 16 Saa ara na momma mo kanea nhyerɛn nnipa anim,+ na wɔahu mo nnwuma pa+ na wɔahyɛ mo Agya a ɔwɔ soro no anuonyam.+ 17 “Munnsusuw sɛ mebae sɛ merebɛsɛe Mmara anaa Adiyifo no. Mamma sɛ merebɛsɛe no, na mmom sɛ merebɛma aba mu.+ 18 Nokwarem mereka akyerɛ mo sɛ, sɛ ɔsoro ne asaase twam mpo a, Mmara no mu nkyerɛwde ketewa baako anaa nkyerɛwde no bi ho nsensanee baako rentwam, kosi sɛ nea wɔakyerɛw wɔ Mmara no mu nyinaa bɛbam.+ 19 Enti obiara a obu mmara a nkurɔfo bu no sɛ ɛho nhia yi mu baako so na ɔkyerɛkyerɛ nkurɔfo sɛ wɔnyɛ saa no, wɔbɛfrɛ no ketewa wɔ ɔsoro Ahenni no mu. Na obiara a odi so na ɔkyerɛkyerɛ no, wɔbɛfrɛ no ɔkɛse wɔ ɔsoro Ahenni no mu. 20 Na mereka akyerɛ mo sɛ, sɛ mo trenee ammoro akyerɛwfo ne Farisifo+ no de so a, morenkɔ ɔsoro Ahenni no mu da.+ 21 “Motee sɛ wɔka kyerɛɛ tetefo no sɛ: ‘Nni awu,+ na obiara a odi awu no bedi fɔ wɔ asɛnnibea.’+ 22 Nanso mereka akyerɛ mo sɛ, obiara a ɔkɔ so ma ne bo fuw+ ne nua no bedi fɔ wɔ asɛnnibea. Obiara a ɔka asɛm a ɛyɛ asefem tia ne nua no bedi fɔ wɔ Asɛnnibea Kɛse* mu, na obiara a ɔka sɛ, ‘Woyɛ ɔkwasampani!’ no de, wɔde no bɛto Gehenna*+ gya a ɛredɛw mu. 23 “Enti sɛ wode w’akyɛde reba afɔremuka+ ho, na wokae wɔ hɔ sɛ wo nua wɔ biribi tia wo a, 24 gyaw w’akyɛde no afɔremuka no anim na kɔ. Di kan ne wo nua no nkosiesie mo ntam; afei san bra na bɛbɔ w’afɔre.+ 25 “Sɛ obi de wo rekɔ asɛnnibea a, bere a monam kwan so rekɔ no, wo ne no nsiesie asɛm no ntɛm, na nea ɔrebɔ wo sobo no amfa wo anhyɛ ɔtemmufo nsa, na ɔtemmufo no amfa wo amma asɛnnibea somfo, na wɔamfa wo anto afiase.+ 26 Nokwarem mereka akyerɛ wo sɛ, woremfi hɔ kosi sɛ wubetua ɛka a wode no nyinaa; ɛrenka wo kaprɛ ba* mpo. 27 “Motee sɛ wɔkae sɛ: ‘Nsɛe aware.’+ 28 Nanso mereka akyerɛ mo sɛ, obiara a ɔbɛkɔ so ahwɛ ɔbea+ anya akɔnnɔ ama no no, ɔne no asɛe aware dedaw ne koma mu.+ 29 Na sɛ w’aniwa nifa reto wo hintidua a, tu na tow kyene.+ Efisɛ eye ma wo sɛ wobɛhwere wo honam akwaa baako sen sɛ wɔbɛtow wo nipadua no nyinaa ato Gehenna.*+ 30 Afei nso, sɛ wo nsa nifa reto wo hintidua a, twa na tow kyene.+ Efisɛ eye ma wo sɛ wobɛhwere wo honam akwaa baako sen sɛ wo nipadua no nyinaa bɛkɔ akowie Gehenna.*+ 31 “Bio nso, wɔkae sɛ: ‘Obiara a obegyaa ne yere no, ɔmma no awaregyae krataa.’+ 32 Nanso mereka akyerɛ mo sɛ, sɛ ɛnyɛ aguamammɔ* nti na obi gyaa ne yere a, ebetumi ama ɔbea no asɛe aware, na obiara a ɔbɛware ɔbea a wɔagyaa no no asɛe aware.+ 33 “Motee nso sɛ wɔka kyerɛɛ tetefo no sɛ: ‘Nka ntam bere a wunni so,*+ na mmom sɛ wohyɛ Yehowa* bɔ a, di so.’+ 34 Nanso mereka akyerɛ mo sɛ: Monnka ntam koraa.+ Monnka ɔsoro ntam, efisɛ ɛyɛ Onyankopɔn ahengua; 35 monnka asaase nso ntam, efisɛ ɛyɛ ne nan ntiaso;+ monnka Yerusalem ntam, efisɛ ɛyɛ Ɔhenkɛse no kurow.+ 36 Nka wo ti ntam, efisɛ worentumi mma ti nwi baako mpo nyɛ fitaa anaa tuntum. 37 Ɛno ara ne sɛ, momma mo ‘Yiw’ nyɛ yiw, na mo ‘Daabi’ nyɛ daabi,+ efisɛ nea ɛboro eyinom so no fi ɔbɔnefo no.+ 38 “Motee sɛ wɔkae sɛ: ‘Aniwa nsi aniwa ananmu, na ɛse nsi ɛse ananmu.’+ 39 Nanso, mereka akyerɛ mo sɛ: Mo ne ɔbɔnefo nnni asi, mmom obiara a ɔbɛbɔ w’aso nifa mu no, dan baako no nso ma no.+ 40 Na sɛ obi pɛ sɛ ɔde wo kɔ asɛnnibea kogye w’ataade nhyɛase a, fa w’ataade nguguso nso ka ho ma no;+ 41 na sɛ obi a ɔwɔ tumi hyɛ wo sɛ monkɔ kwansin* baako a, wo ne no nkɔ akwansin abien. 42 Nea obisa wo hɔ ade no, fa ma no, na nnan w’akyi nkyerɛ obi a ɔpɛ sɛ ogye wo hɔ bosea* no.+ 43 “Motee sɛ wɔkae sɛ: ‘Dɔ wo yɔnko+ na tan wo tamfo.’ 44 Nanso, mereka akyerɛ mo sɛ: Monkɔ so nnɔ mo atamfo,+ na mommɔ mpae mma wɔn a wɔtan mo ani,+ 45 na moakyerɛ sɛ moyɛ mo Agya a ɔwɔ soro no mma.+ Efisɛ ɔma n’awia pue nnipa bɔne ne nnipa papa so, na ɔma osu tɔ gu atreneefo ne abɔnefo so.+ 46 Na sɛ modɔ wɔn a wɔdɔ mo a, akatua bɛn na mowɔ?+ Ɛnyɛ saa ara na wɔn a wogyigye tow nso yɛ anaa? 47 Na sɛ mukyia mo nuanom nko ara a, dɛn na ɛyɛ nwonwa wɔ ho? Ɛnyɛ saa ara na amanaman mufo nso yɛ anaa? 48 Ɛno nti, sɛnea mo Agya a ɔwɔ soro no wie pɛyɛ wɔ biribiara mu no, mo nso munwie pɛyɛ* saa ara.+\n^ Anaa “wɔn a wɔsrɛ sɛ wɔmma wɔn honhom no.”\n^ Anaa “wɔn a wɔpɛ asomdwoe.”\n^ Anaa “n’ahoɔden.”\n^ Baabi a na wɔhyew nwura wɔ Yerusalem akyi. Hwɛ Nkyerɛkyerɛmu afã hɔ.\n^ Nt., “kwadran a etwa to.” Hwɛ Nkh. B14.\n^ Anaa “Nka ntam hunu.”\n^ Kyerɛ sɛ, “bosea a nsiho nka ho.”\n^ Kyerɛ sɛ, momma mo dɔ nni mũ.


Onyankopɔn Maa Ebinom Soo Dae | Nea Bible Ka\nKENKAN WƆ Afrikaans Albanian Amharic Arabic Armenian Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Finnish French Georgian German Greek Hebrew Hiligaynon Hungarian Igbo Iloko Indonesian Italian Japanese Kinyarwanda Kirghiz Kirundi Korean Latvian Lingala Lithuanian Macedonian Malagasy Maltese Myanmar Norwegian Oromo Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tsonga Tswana Turkish Twi Ukrainian Urdu Vietnamese Xhosa Zulu\nOnyankopɔn Maa Ebinom Soo Dae\nEnti Onyankopɔn afa dae so ne nnipa akasa pɛn?\n“[Onyankopɔn diyifo] Daniel soo dae . . . wɔ ne mpa so. Saa bere no, ɔkyerɛw ɔdae no too hɔ. Ɔkaa asɛm no nyinaa.”—Daniel 7:1.\nOnyankopɔn afa akwan pii so aka ne nsɛm akyerɛ nnipa. Bere a wɔrekyerɛw Bible no, ɛtɔ da a na ɔfa dae so ne nnipa kasa. Nanso ɛnte sɛ dae a yɛda a yɛso no; wunhu ne ti nhu ne nkɔn. Dae a Onyankopɔn maa nnipa soe no deɛ, na emu da hɔ na ntease wom, na na ɔde ka asɛm paa kyerɛ nnipa. Ɛho nhwɛso ni: Odiyifo Daniel soo dae bi huu mmoa bi a na wogyina hɔ ma amammui tumidi; efi Babilon tumidi so besi yɛn bere yi so. (Daniel 7:1-3, 17) Ná Yosef a ofi Nasaret yɛ Yesu papa wɔ asase so, na Onyankopɔn faa dae so ka kyerɛɛ no sɛ ɔmfa ne yere ne ne ba Yesu nguan nkɔ Egypt. Ɛno nti Ɔhene Herode otirimɔdenfo no annya Yesu ankum no. Bere a Herode wui no, Nyankopɔn san faa dae so ka kyerɛɛ Yosef. Saa bere no ara nso ɔka kyerɛɛ no sɛ ɔmfa ne yere ne ne ba no nsan nkɔ ne kurom.—Mateo 2:13-15, 19-23.\nƐnnɛ nso Onyankopɔn fa dae so ne yɛn kasa anaa?\n“Monnyɛ ade nntra nea wɔakyerɛw.”—1 Korintofo 4:6.\nDae a ɛwɔ Bible mu no, ɛka Nyankopɔn asɛm a wada no adi akyerɛ nnipa no ho. Bible ka wɔ 2 Timoteo 3:16, 17 sɛ: “Kyerɛwnsɛm no nyinaa fi Onyankopɔn honhom mu, na eye ma ɔkyerɛkyerɛ, ntɛnyi, nneɛma ateɛteɛ, trenee mu nteɛso, na Onyankopɔn nipa afata koraa a wɔasiesie no yiye ama adwuma pa biara.”\nBible no ‘siesie yɛn yiye,’ efisɛ biribiara a ɛsɛ sɛ yehu fa Onyankopɔn ho no, ɛda no adi kyerɛ yɛn—ne suban, n’abrabɔ ho mmara, ne dwuma a ɔde yɛn di sɛnea ɛbɛyɛ a nea enti a ɔbɔɔ asase yi bɛyɛ hɔ. Enti Onyankopɔn mfa dae so ne nnipa nkasa bio. Enti sɛ yɛpɛ sɛ yehu nea ebesi daakye ne nea Onyankopɔn pɛ sɛ yɛyɛ a, ɛnsɛ sɛ ‘yɛyɛ biribiara tra nea wɔakyerɛw no,’ kyerɛ sɛ nea wɔakyerɛw no Bible mu no. Bio nso onipa desani biara betumi anya Bible no bi asua nneɛma a Onyankopɔn ada no adi akyerɛ yɛn no; dae a ɛwom nso ka ho.\nDae ne anisoadehu a ɛwɔ Bible mu no, adɛn nti na wobɛtumi de wo ho ato so?\n“Nea efi Onyankopɔn hɔ na nnipa kae sɛnea honhom kronkron kaa wɔn no.”—2 Petro 1:21.\nDae ne anisoadehu a ɛwɔ Bible mu no, dodow no ara yɛ nkɔmhyɛ a na ɛbɛbam daakye. Nkɔmhyɛ a ɛwɔ Bible mu no, ɛma yehu sɛ Kyerɛwnsɛm no yɛ nokware, na akyerɛwfo no nso yɛ anokwafo. Nea wɔkyerɛwee no, ɛbaa mu pɛpɛɛpɛ? Wo deɛ, yɛnyɛ ho nhwɛso. Daniel 8:1-7 ka anisoadehu bi. Bere a Babilon Ahenni rebɛkɔ awiei na ɔkyerɛwee.\nƆkaa odwennini ne ɔpapo bi ho asɛm. Ɔkyerɛe sɛ ɔpapo no pem odwennini no hwee hɔ tiatiaa no so. Daniel amfa ne tirim ankyerɛ dae no ase. Onyankopɔn somaa ɔbɔfo bi ma ɔbɛka kyerɛɛ no sɛ: “Odwennini a wohunuu no a ɔwɔ mmɛn mmienu no gyina hɔ ma Media ne Persia ahemfo. Ɔpapo a ne ho wɔ nwi bebree no nso gyina hɔ ma Hela hene.” (Daniel 8:20, 21, Wiase Foforɔ Nkyerɛaseɛ, Asante Twi) Wohwɛ abakɔsɛm mu a, Media ne Persia tuu Babilon adeɛ so bedii wiase nyinaa so. Afei bɛyɛ mfe ahanu akyi, Hela hene, Alexander Ɔkɛseɛ nso tuu Media ne Persia. Sɛnea saa asɛm no baa mu no yɛ nwonwa paa, na ɛkyerɛ sɛ Bible mu nkɔmhyɛ ne dae a ɛwom yɛ nokware turodoo. Eyi nko ara nti, Bible da nsow wɔ nhoma kronkron a aka nyinaa ho, na yetumi de yɛn ho to so.\nOnyankopɔn Maa Ebinom Soo Dae, Nea Bible Ka


Bible Mu Nsɛm Isak Nya Ɔyere Pa - Yehowa Adansefo Intanɛt Dwumadibea\nKENKAN WƆ Acholi Afrikaans Albanian American Sign Language Arabic Armenian Armenian (West) Assamese Ateso Australian Sign Language Aymara Azerbaijani Azerbaijani (Cyrillic) Bambara Baoule Bicol Bislama British Sign Language Bulgarian Catalan Cebuano Chichewa Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Cinyanja Colombian Sign Language Costa Rican Sign Language Croatian Czech Czech Sign Language Dangme Danish Drehu Dutch Dutch Sign Language Ecuadorian Sign Language Efik English Estonian Estonian Sign Language Ewe Faroese Filipino Sign Language Finnish Finnish Sign Language French French Sign Language Ga Garifuna Georgian German Greek Greenlandic Guarani Gun Guna Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Hungarian Sign Language Icelandic Igbo Iloko Indonesian Isoko Italian Japanese Japanese Sign Language Jula Kabardin-Cherkess Kabiye Kabyle Kachin Kannada Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisi Kongo Korean Krio Kwangali Kwanyama Lamba Laotian Latvian Lhukonzo Lingala Lithuanian Low German Luganda Lugbara Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mende Mexican Sign Language Miskito Mixe Mixtec (Guerrero) Mizo Mongolian Moore Myanmar Nahuatl (Guerrero) Nahuatl (Northern Puebla) Ndebele Ndonga Nepali Ngabere Nicaraguan Sign Language Niuean Norwegian Nuer Nyaneka Nzema Oromo Ossetian Otomi (Mezquital Valley) Papiamento (Curaçao) Paraguayan Sign Language Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quiche Romanian Runyankore Russian Rutoro Samoan Sango Sena Sepedi Serbian Sesotho (Lesotho) Seychelles Creole Shona Sidama Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swati Swedish Tagalog Tajiki Tamil Tankarana Tarascan Tatar Telugu Tetun Dili Thai Tiv Tlapanec Tojolabal Tok Pisin Tongan Totonac Tshwa Tsonga Tswana Turkish Turkmen (Cyrillic) Twi Tzeltal Tzotzil Uighur (Arabic) Ukrainian Umbundu Venda Venezuelan Sign Language Vezo Vietnamese Wallisian Waray-Waray Wayuunaiki Wolaita Wolof Xhosa Yoruba Zapotec (Isthmus) Zapotec (Lachiguiri) Zulu\nWUNIM ɔbea a ɔwɔ mfonini yi mu no? Wɔfrɛ no Rebeka. Na ɔbarima a ɔrekohyia no no yɛ Isak. Ɔrebɛyɛ ne yere. Ɛyɛɛ dɛn na ɛbae saa?\nIsak papa Abraham pɛe sɛ onya ɔyere pa ma ne ba no. Na ɔmpɛ sɛ Isak ware Kanaanfo mmea no bi, efisɛ na saa nkurɔfo no som abosom. Enti Abraham frɛɛ n’akoa na ɔka kyerɛɛ no sɛ: ‘Mepɛ sɛ wosan kɔ baabi a m’abusuafo te wɔ Haran kɔware yere ma me ba Isak.’\nNtɛm ara Abraham akoa no faa yoma du twaa kwan tenten no. Bere a ɔbɛn baabi a Abraham abusuafo te no, ogyinaa abura bi so. Na ɛrekɔ anwummere, bere a kurom hɔ mmea bɛba abɛsaw nsu. Afei Abraham akoa no bɔɔ Yehowa mpae sɛ: ‘Ma ɔbea a ɔbɛma me nsu no bi anom na wama yoma no bi no nyɛ nea wobɛpaw no sɛ ɔyere ama Isak.’\nAnkyɛ na Rebeka bae sɛ ɔbɛsaw nsu. Bere a akoa no srɛɛ no sɛ ɔmma no nsu nnom no, ɔmaa no bi. Na ɔsan kɔsaw bi brɛɛ yoma a na nsukɔm de wɔn no nyinaa. Na ɛyɛ den efisɛ yoma nom nsu pii.\nBere a Rebeka wiei no, Abraham akoa no bisaa no ne papa din. Ɔsan bisae sɛ ebia obenya baabi ada wɔ wɔn fie. Ɔkae sɛ: ‘Me papa ne Betuel, na wubenya baabi ada wɔ yɛn fie.’ Ná Abraham akoa no nim sɛ Betuel yɛ Abraham nua Nahor ba. Enti ɔkotow daa Yehowa ase sɛ wakyerɛ no kwan akɔ Abraham abusuafo nkyɛn.\nSaa anadwo no Abraham akoa no bɔɔ n’amanneɛ kyerɛɛ Betuel ne Rebeka nuabarima Laban. Wɔn nyinaa gye toom sɛ Rebeka betumi ne no akɔ akɔware Isak. Bere a wobisaa Rebeka no dɛn na ɔkae? Ɔkae sɛ ‘Yiw,’ ɔpenee so sɛ ɔbɛkɔ. Enti n’adekyee no wɔtratraa yoma no so fii ase twaa kwan tenten no san kɔɔ Kanaan.\nWokoduu anwummere. Rebeka hui sɛ ɔbarima bi nennam wuram hɔ. Na ɛyɛ Isak. N’ani gyei sɛ ohuu Rebeka. Ná mfe abiɛsa ni a ne maame Sara wui, na na ɔda so di awerɛhow. Nanso afei Isak ani begyee Rebeka ho pii, na ne werɛ kyekyee bio.\nƆbarima ne ɔbea bɛn na wɔwɔ mfonini no mu no?\nDɛn na Abraham yɛe de nyaa ɔyere maa ne ba, na adɛn nti na ɔyɛɛ saa?\nƆkwan bɛn so na Onyankopɔn tiee Abraham akoa no mpaebɔ?\nBere a wobisaa Rebeka sɛ ɔbɛware Isak anaa no, dɛn na ɔkae?\nDɛn na ɛmaa Isak ani gyee bio?\nKenkan Genesis 24:1-67.\nSuban pa bɛn na Rebeka daa no adi bere a ohyiaa Abraham akoa no wɔ abura no ho no? (Gen. 24:17-20; Mmeb. 31:17, 31)\nAdepa bɛn na Kristofo betumi asua afi nhyehyɛe a Abraham yɛ maa Isak no mu nnɛ? (Gen. 24:37, 38; 1 Kor. 7:39; 2 Kor. 6:14)\nAdɛn nti na ɛsɛ sɛ yɛpɛ bere de dwennwen nsɛm ho sɛnea Isak yɛe no? (Gen. 24:63; Dw. 77:12; Filip. 4:8)\nMOMFA NKYERƐKYERƐ MO MMA\nNá Rebeka Pɛ sɛ Ɔma Yehowa Ani Gye\nDɛn na yebetumi ayɛ de asuasua Rebeka? Kenkan ne ho asɛm, na sua ne ho ade pii.


Nnwom 82 NA-TWI - Onyankopɔn, Ɔhene Kɛse - Onyankopɔn - Bible Gateway\nNnwom 81Nnwom 83\nNnwom 82 Nkwa Asem (NA-TWI)\n82 Onyankopɔn yɛ ɔsoro agyinatufo panyin. Anyame betwa hyia a, ɔno na obu atɛn se, 2 “Munnyae atɛnkyewbu; mummmu amumɔyɛfo atɛnkyew. 3 Mommɔ ahiafo ne akunafo yiyedi ho ban. Mummmu mo ani nngu ahiafo ne wɔn a wonni aboafo so. 4 Munnye wɔn mfi nnipa amumɔyɛfo tumi ase. 5 Nim a munnim ne nkwasea a moyɛ! Moadan nnebɔneyɛfo ama atɛntrenee ayera wɔ wiase! 6 Mekae se, “Moyɛ anyame; mo nyinaa yɛ Ɔsorosoroni no mma. 7 Nanso mubewuwu sɛ nnipa; mo nkwa nna to betwa sɛ ɔhene ba biara.” 8 Bra, O Onyankopɔn, na bedi wiase so; aman nyinaa yɛ wo dea.


John 13 NIV – Yohane 13 ASCB | Biblica\nJohn 13 NIV – Yohane 13 ASCB\nYesu Hohoro Nʼasuafoɔ Nan Ase\n1Adeɛ rebɛkye ama Twam Afahyɛ no aduru no, Yesu hunuu sɛ afei, berɛ aso sɛ ɔfiri ewiase kɔ nʼAgya nkyɛn. Yesu yɛ obi a na ɔdɔ nʼakyidifoɔ, na ɔdɔɔ wɔn kɔsii sɛ ɔwuiɛ.\n2Ɛberɛ a na Yesu ne nʼasuafoɔ te adidiiɛ no, ɔbonsam kɔhyɛɛ Yuda Iskariot a ɔyɛ Simon ba no mu sɛ ɔnyi Yesu mma. 3Yesu nim sɛ nʼAgya de tumi nyinaa ahyɛ ne nsa, na ɔfiri Onyankopɔn nkyɛn na ɔbaeɛ, na ɔresane akɔ ne nkyɛn. 4Yesu sɔre firii didipono no ho, yii nʼatadeɛ ngugusoɔ guu hɔ, de mpepaho twaa nʼasene. 5Ɔhwiee nsuo guu dwaresɛn bi mu na ɔhyɛɛ aseɛ hohoroo asuafoɔ no nan ase de mpepaho no pepaeɛ.\n6Ɛberɛ a Yesu duruu Simon Petro so no, Petro bisaa no sɛ. “Awurade, worebɛhohoro me nan ase anaa?”\n7Yesu buaa no sɛ, “Deɛ mereyɛ yi, worente aseɛ seesei, nanso akyire no wobɛte aseɛ.”\n8Petro ampene asɛm a ɔkaeɛ no so kaa sɛ, “Ɛnyɛ wo na ɛsɛ sɛ wohohoro me nan ase.”\nYesu ka kyerɛɛ no sɛ, “Sɛ manhohoro wo nan ase a, na wonka me ho.”\n9Simon Petro kaa sɛ, “Awurade, ɛnneɛ na ɛnyɛ me nan ase nko, na mmom, me nsa ho ne me tirim nso ka ho.”\n10Yesu ka kyerɛɛ no sɛ, “Obiara a wadware no, adwareɛ ho nhia no bio gye ne nan ase nko na ɛsɛ sɛ ɔhohoro, ne onipadua no deɛ, efi biara nni ho. Mo nyinaa ho ate, gye mo mu baako pɛ.” 11Na Yesu nim onipa ko a ɔrebɛyi no ama no, ɛno enti na ɔkaa sɛ ɛnyɛ wɔn nyinaa na wɔn ho ate no.\n12Yesu hohoroo wɔn nan ase wieeɛ no, ɔfaa nʼatadeɛ ngugusoɔ no hyɛeɛ, sane kɔtenaa didipono no ho. Afei, ɔbisaa nʼasuafoɔ no sɛ, “Mote deɛ mayɛ yi ase anaa? 13Mofrɛ me ‘Ɔkyerɛkyerɛfoɔ’ ne ‘Awurade’ a, modi me frɛ; ɛfiri sɛ, ɛno ne deɛ meyɛ. 14Sɛ me a meyɛ mo Awurade ne Ɔkyerɛkyerɛfoɔ no mpo ahohoro mo nan ase a, ɛnneɛ, na ɛsɛ sɛ mo nso mohohoro hohoro mo ho mo ho nan ase. 15Mayɛ yei de ayɛ nhwɛsoɔ ama mo sɛdeɛ mo nso mobɛyɛ saa ara. 16Mereka nokorɛ akyerɛ mo sɛ, akoa nsene ne wura; saa ara nso na ɔsomafoɔ nsene deɛ ɔsomaa no no. 17Afei a moate deɛ meyɛeɛ no ase yi, sɛ moyɛ saa bi a, mobɛnya nhyira.\n18“Ɛnyɛ mo nyinaa na mereka saa asɛm yi akyerɛ mo, menim wɔn a mayi wɔn. Nanso, ɛsɛ sɛ Atwerɛsɛm a ɛka sɛ, ‘Onipa a ɔne me to nsa didi no, bɛyi me ama’ no ba mu.\n19“Mereka yeinom nyinaa akyerɛ mo ansa na aba mu sɛdeɛ ɛbɛyɛ a, mobɛgye adi. 20Mereka nokorɛ akyerɛ mo sɛ, obiara a ɔbɛgye deɛ masoma no no, ɔgye me nso, na obiara a ɔgye me no nso gye deɛ ɔsomaa me no.”\nYesu Hyɛ Deɛ Ɔbɛyi No Ama Ho Nkɔm\n21Yesu kaa yeinom nyinaa wieeɛ no, ne ho yeraa no ma ɔpaee mu kaa sɛ, “Mereka nokorɛ akyerɛ mo, mo mu baako bɛyi me ama!”\n22Asuafoɔ no de ahodwirie hwehwɛhwehwɛɛ wɔn ho wɔn ho anim pɛɛ sɛ wɔhunu deɛ ɔde no no. 23Na asuafoɔ no mu baako a Yesu pɛ nʼasɛm no te ne nkyɛn pɛɛ. 24Simon Petro buu nʼani sɛ, “Bisa no na ɔnkyerɛ wo onipa ko a ɔreka ne ho asɛm no.”\n25Ɛno enti saa osuani no twe bɛn Yesu bisaa no sɛ, “Awurade, ɛyɛ hwan?”\n26Yesu buaa sɛ, “Deɛ mede burodo bɛbɔ mu ama no no, ɔno na ɔbɛyi me ama.” Na ɔde burodo bɔɔ mu de maa Yuda Iskariot a ɔyɛ Simon ba no. 27Ɛberɛ a Yuda gyee burodo no pɛ na ɔbonsam bɛhyɛɛ ne mu.\nYesu ka kyerɛɛ no sɛ, “Deɛ wopɛ sɛ woyɛ no, yɛ no ntɛm!” 28Wɔn a na wɔte adidiiɛ no mu biara ante asɛm a Yesu ka kyerɛɛ no no ase. 29Esiane sɛ Yuda na ɔhwɛ asuafoɔ no sika so enti, na wɔsusu sɛ, Yesu reka akyerɛ no sɛ, ɔnkɔtɔ biribi a ɛho hia ma afahyɛ no anaasɛ ɔnkɔma ahiafoɔ biribi. 30Yuda gyee burodo no pɛ na ɔfirii adi; saa ɛberɛ no na ɛyɛ anadwo.\n31Yuda firii adi kɔeɛ akyi no, Yesu kaa sɛ, “Afei na Onipa Ba no animuonyam ada adi; na Onyankopɔn nam Ɔba no so ada nʼanimuonyam adi. 32Na sɛ ɛnam Ɔba no so na Onyankopɔn animuonyam da adi a, Onyankopɔn nso nam ne tumi so bɛda Onipa Ba no animuonyam adi. Ɔbɛyɛ yei ntɛm so.\n33“Me mma, ɛrenkyɛre biara, mɛgya mo hɔ. Sɛdeɛ meka kyerɛɛ Yudafoɔ mpanin no, mobɛhwehwɛ me, nanso morentumi mma faako a merekɔ hɔ no.\n34“Ahyɛdeɛ foforɔ na mede regya mo sɛ, ‘Monnodɔ mo ho sɛdeɛ medɔ mo no. 35Na sɛ mododɔ mo ho mo ho a, obiara bɛhunu sɛ moyɛ mʼasuafoɔ.’ ”\n36Simon Petro bisaa Yesu sɛ, “Awurade, ɛhe na worekɔ?” Yesu buaa no sɛ, “Faako a merekɔ no deɛ, worentumi nni mʼakyi; daakye bi wobɛba abɛka me ho.”\n37Petro bisaa no sɛ, “Awurade, adɛn enti na merentumi nni wʼakyi saa ɛberɛ yi? Ɛyɛ owuo mpo a, mɛwu ama wo.”\n38Yesu bisaa no sɛ, “Woasiesie wo ho ampa ara sɛ wobɛwu ama me anaa? Mereka nokorɛ akyerɛ wo sɛ, ansa na akokɔ bɛbɔn no, na woapa me mprɛnsa.”\nASCB : Yohane 13


Yehowa Adansefo Wɔ Wɔn Ankasa Bible Anaa? | NNB\nKENKAN WƆ Afrikaans Albanian Alur American Sign Language Amharic Arabic Arabic (Lebanon) Argentinean Sign Language Armenian Armenian (West) Assamese Australian Sign Language Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Toba) Bengali Betsimisaraka (Southern) Bicol Bislama Bosnian Boulou Brazilian Sign Language British Sign Language Bulgarian Cakchiquel (Western) Cambodian Catalan Cebuano Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Colombian Sign Language Corsican Croatian Czech Czech Sign Language Dangme Danish Digor Dutch Ecuadorian Sign Language Edo Efik English Esan Estonian Ewe Fante Faroese Fijian Finnish Finnish Sign Language Fon Frafra French French Sign Language Ga Galician Garifuna Georgian German German Sign Language Greek Guarani Gujarati Gun Haitian Creole Hausa Hebrew Hiligaynon Hindi Hungarian Iban Icelandic Igbo Iloko Indonesian Indonesian Sign Language Irish Sign Language Isoko Italian Italian Sign Language Itsekiri Japanese Japanese Sign Language Javanese Kabiye Kabuverdianu Kabyle Kachin Kannada Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kisi Kisonge Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luvale Luxembourgish Malagasy Malay Malayalam Maltese Mam Mambwe-Lungu Mapudungun Marathi Martiniquan Creole Mauritian Creole Maya Mazatec (Huautla) Mende Mexican Sign Language Mingrelian Mixe (North Central) Mongolian Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele (Zimbabwe) Ndonga Nepali Nias Norwegian Nzema Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Pomeranian Portuguese Portuguese (Portugal) Punjabi Punjabi (Shahmukhi) Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romany (Macedonia) Cyrillic Romany (Vlax, Russia) Russian Russian Sign Language Samoan Sepedi Serbian Serbian (Roman) Sesotho (Lesotho) Shona Silozi Sinhala Slovak Slovak Sign Language Slovenian Solomon Islands Pidgin Spanish Spanish Sign Language Sranantongo Sunda Swahili Swati Swedish Tagalog Tahitian Tajiki Talian Tamil Tarascan Tatar Telugu Tetun Dili Thai Ticuna Tigrinya Tojolabal Tok Pisin Tongan Totonac Tsonga Tswana Turkish Turkmen Twi Tzeltal Tzotzil Udmurt Ukrainian Urdu Uzbek Uzbek (Roman) Valencian Venda Venezuelan Sign Language Vietnamese Wallisian Waray-Waray Welsh Xavante Xhosa Yoruba Zapotec (Isthmus) Zapotec (Lachiguiri) Zulu\nYehowa Adansefo resua Bible a, wɔde Bible ahorow ahorow a nkurɔfo ayɛ na esua. Nanso sɛ Bible a wɔato din Kyerɛw Kronkron—Wiase Foforo Nkyerɛase no bi wɔ yɛn kasa mu de a, ɛno paa na yɛde sua ade, efisɛ Onyankopɔn din wɔ saa Bible no mu, wɔakyerɛ ase pɛpɛɛpɛ, na emu nso da hɔ paa.\nOnyankopɔn din wom. Ebinom yɛ Bible a, wɔmfa ɛho anuonyam mma Bible no Wura. Bible baako sei, nnipa bɛboro 70 a wɔboa maa wɔyɛe no, wohwɛ mu a, wubehu wɔn nyinaa din wom. Nanso, saa Bible koro no ara, wɔayi Bible no Wura a ɔne Yehowa Nyankopɔn no din afi mu koraa!\nNanso Onyankopɔn din mpempem pii a nkurɔfo ayiyi afi Bible mu no, wɔn a wɔyɛɛ Wiase Foforo Nkyerɛase Bible no de ahyehyɛ nea ɛhyɛ pɛpɛɛpɛ te sɛ bere a wodii kan kyerɛw Bible no ara. Wɔn a wɔyɛɛ saa Bible no deɛ, ɔbaako mpo din nnim.\nWɔakyerɛ ase pɛpɛɛpɛ. Bible a ɛwɔ hɔ nnɛ no, ɛnyɛ ne nyinaa na ne nkyerɛase yɛ pɛpɛɛpɛ te sɛ nea Onyankopɔn ma wodii kan kyerɛwee no. Ɛho nhwɛso baako ni. Bible bi kyerɛ Mateo 7:13 ase sɛ: “Momfa ɔpon teateaa no mu, efisɛ ɔpon a ɛkɔ Ɔbonsam gya mu no sõ, na ɔkwan a ɛkɔ hɔ no, ɛso fa nyɛ den.” Nanso wohwɛ Bible a wodii kan kyerɛwee no a, ɛnka sɛ “Ɔbonsam gya mu,” mmom ɛka sɛ “ɔsɛe mu.” Ɛbɛyɛ sɛ wɔn a wɔyɛɛ saa Bible no de “Ɔbonsam gya mu” hyɛɛ mu efisɛ wogye di sɛ wɔbɛhyew abɔnefo wɔ Ɔbonsam gya mu afebɔɔ. Nanso ɛnyɛ saa na Bible ka koraa. Ɛno nti, Wiase Foforo Nkyerɛase Bible no kyerɛ Mateo 7:13 ase pɛpɛɛpɛ sɛnea Bible a wodii kan kyerɛwee no te. Ɛka sɛ: “Momfa ɔpon teateaa no mu, efisɛ ɔpon a ɛso ne ɔkwan a ɛtrɛw no kɔ ɔsɛe mu.”\nEmu da hɔ paa. Sɛ yɛka sɛ wɔakyerɛ biribi ase yiye a, ɛsɛ sɛ ɛne nea wɔhwɛɛ so kyerɛɛ ase no hyia pɛpɛɛpɛ. Afei nso, ɛsɛ sɛ emu da hɔ, na ntease ba mu. Wo deɛ, yɛnhwɛ wei ho nhwɛso baako. Wohwɛ Romafo 12:11 a, Kristoni ɔsomafo Paul kaa asɛm bi wɔ hɔ. Sɛ yɛkyerɛ ase traa a, ɛkyerɛ sɛ “wobɛma honhom no ahuru.” Twi mu no, ntease biara nni saa asɛm no mu, enti Wiase Foforo Nkyerɛase no akyerɛ ase ama emu ada hɔ. Ɛka kyerɛ Kristofo sɛ ‘wɔnyɛ hyew honhom mu.’\nWiase Foforo Nkyerɛase no, Onyankopɔn din wom, wɔakyerɛ ase pɛpɛɛpɛ, na emu nso da hɔ paa. Nea ɛka ho bio a ɛma ɛda mu fua ne sɛ, yɛde ma nkurɔfo a yennye sika biara. Ɛno nti, nnipa mpempem pii tumi kenkan Bible no wɔ wɔn kurom kasa mu. Wɔn a anka wonni sika a wɔde bɛtɔ Bible no, wɔn mpo nya bi kenkan.\nShare Share Yehowa Adansefo Wɔ Wɔn Ankasa Bible Anaa?


27 Afei bere a Isak abɔ akwakoraa na n’ani so ayɛ kusuu a onhu ade+ no, ɔfrɛɛ ne ba panyin Esau sɛ:+ “Me ba, wowɔ he?” Ɛnna ose: “Mini!” 2 Ɔkae sɛ: “Hwɛ, mabɔ akora.+ Minnim da a mewu.+ 3 Enti mesrɛ wo, fa wo nneɛma a wode yɛ ha, w’agyan ne ne kotoku, na kɔ wuram kɔpɛ nam bi bra.+ 4 Wode ba a, fa yɛ akɔnnɔduan a mepɛ paa brɛ me ma minni na me kra nhyira wo ansa na mawu.”+ 5 Nso bere a Isak ne ne ba Esau rekasa no nyinaa na Rebeka retie. Na Esau kɔɔ wuram sɛ ɔrekɔpɛ nam aba.+ 6 Ɛnna Rebeka ka kyerɛɛ ne ba Yakob sɛ:+ “Hwɛ, mate sɛ wo papa reka akyerɛ wo nua Esau sɛ, 7 ‘Kɔ wuram kɔpɛ nam bɛyɛ akɔnnɔduan ma minni na minhyira wo wɔ Yehowa anim ansa na mawu.’+ 8 Enti hwɛ, tie nea mereka akyerɛ wo yi.+ 9 Kɔ mmoadan no mu kɔpɛ mmirekyi nkumaa abien a wɔte apɔw brɛ me na memfa nyɛ akɔnnɔduan a wo papa pɛ mma no. 10 Miwie a, na wode akɔma wo papa ma wadi na wahyira wo ansa na wawu.” 11 Ɛnna Yakob ka kyerɛɛ ne maame Rebeka sɛ: “Me nua Esau ho wɔ nhwi na me de, me ho yɛ toromtorom.+ 12 Na sɛ me papa de ne nsa ka me ho ɛ?+ Ɛbɛyɛ sɛ nea meredi ne ho fɛw,+ na ɛbɛdan nnome ama me, na ɛnyɛ nhyira.”+ 13 Na ne maame ka kyerɛɛ no sɛ: “Nnome biara a ɛbɛba wo so no mmra me so.+ Wo de, tie nea mereka no na kɔfa mmoa no brɛ me.”+ 14 Enti ɔkɔfaa wɔn brɛɛ ne maame na ɔde yɛɛ akɔnnɔduan a ne papa pɛ. 15 Afei Rebeka de ne ba panyin+ Esau ntade a ɛyɛ fɛ a ɛwɔ ne nkyɛn wɔ fie+ hɔ no hyɛɛ ne ba kumaa+ Yakob. 16 Ɛnna ɔde mmirekyi no nhoma duraa ne nsa ne ne kɔn ho baabi a nhwi nni+ no. 17 Afei ɔde aduan ne paanoo a wasiesie no hyɛɛ ne ba Yakob nsa.+ 18 Enti ɔde kɔɔ ne papa hɔ, na ɔkae sɛ: “Papa!” na ogyee so sɛ: “Mini! Ɛyɛ wo hena, me ba?” 19 Ɛnna Yakob ka kyerɛɛ ne papa sɛ: “Ɛyɛ wo ba panyin Esau.+ Nea wokae no mayɛ awie. Mesrɛ wo, sɔre tena ase na di me nam no bi na wo kra nhyira me.”+ 20 Ɛnna Isak bisaa ne ba no sɛ: “Ɛyɛɛ dɛn na wunyaa no ntɛm saa?” Obuae sɛ: “Ɛyɛ Yehowa wo Nyankopɔn na ɔma obehyiaa me.” 21 Afei Isak ka kyerɛɛ Yakob sɛ: “Mesrɛ wo, twiw bɛn me na memfa me nsa nka wo nhwɛ sɛ ɛyɛ me ba Esau ampa anaa.”+ 22 Enti Yakob twiw bɛn ne papa Isak, na ɔde ne nsa kekaa ne ho, na ɔkae sɛ: “Ɛnne no yɛ Yakob nne, nanso nsa no yɛ Esau nsa.”+ 23 Wanhu no, efisɛ na ne nsa ho wɔ nhwi te sɛ ne nua Esau nsa ho. Enti ohyiraa no.+ 24 Na obisae sɛ: “Wone me ba Esau ampa?” Ɛnna ose: “Yiw, mene no.”+ 25 Afei ɔkae sɛ: “Fa brɛ me na minni me ba hanam no bi na me kra nhyira wo.”+ Enti ɔde besii n’anim na ofii ase dii, na ɔde nsã brɛɛ no ma ɔnomee. 26 Ɛnna ne papa Isak ka kyerɛɛ no sɛ: “Mesrɛ wo, twiw bɛn me na befew m’ano.”+ 27 Enti obefew n’ano, na ɔtee n’atade mu hua.+ Ɛnna ofii ase hyiraa no sɛ: “Hwɛ, me ba ho hua te sɛ afuw a Yehowa ahyira so hua. 28 Na nokware Nyankopɔn no mma wo ɔsoro bosu+ ne asase pa+ ne nnɔbae ne nsã foforo pii.+ 29 Aman nsom wo, na amanaman nkotow wo.+ Di wo nuanom so na wo maame yam mma nkotow wo.+ Nnome nka obiara a ɔbɛdome wo, na nhyira nka obiara a obehyira wo.”+ 30 Isak hyiraa Yakob wiei a ofii ne papa no anim kɔe ara pɛ na ne nua Esau fii ahayɔ bae.+ 31 Ɔno nso yɛɛ akɔnnɔduan de brɛɛ ne papa kae sɛ: “Papa, mesrɛ wo sɔre na di wo ba hanam no bi na wo kra nhyira me.”+ 32 Ɛnna ne papa Isak bisaa no sɛ: “Ɛyɛ wo hena?” Na obuae sɛ: “Ɛyɛ me, wo ba panyin Esau.”+ 33 Afei Isak ho wosow biribiri na ɔkae sɛ: “Ɛnde hena na ɔkɔyɛɛ ha de brɛɛ me ma midii ne nyinaa ansa na woreba yi? Mahyira no, na nhyira nso na obenya!”+ 34 Esau tee ne papa asɛm no, ɔde yaw sui denneennen, na ɔka kyerɛɛ ne papa sɛ:+ “Papa, mesrɛ wo, hyira me nso!”+ 35 Nanso ɔkae sɛ: “Wo nua abɛdaadaa me agye wo nhyira no.”+ 36 Ɛnna ɔkae sɛ: “Ɛnyɛ ɛno nti na ne din de Yakob no? Mprenu ni a watwitware m’ananmu.+ Wagye me panyin dedaw,+ na mprempren nso wagye me nhyira!”+ Ɔtoaa so sɛ: “Enti woannyaw nhyira koro bi mpo amma me?” 37 Nanso Isak buaa Esau sɛ: “Hwɛ, mayi no sɛ onni wo so,+ na mede ne nuanom nyinaa ama no sɛ nkoa,+ na mede awi ne nsã nso ahyira no,+ na ɛdɛn bio na ɛwɔ hɔ a mɛyɛ ama wo, me ba?” 38 Afei Esau bisaa ne papa sɛ: “Papa, enti nhyira biako pɛ na wowɔ? Hyira me nso, mesrɛ wo!”+ Ɛnna Esau maa ne nne so sui+ denneennen. 39 Enti ne papa Isak buaa no sɛ: “Hwɛ, wo ne asase pa ntam kwan bɛware, na wobɛtena baabi a ɔsoro bosu nni.+ 40 Wo nkrante ano na wode bɛtena ase,+ na wobɛsom wo nua.+ Nanso sɛ wufi ase teetee a, wubebu ne kɔndua mu ayi afi wo kɔn so.”+ 41 Esiane sɛ ne papa hyiraa Yakob nti,+ Esau bɛtan ne nua no, na ɔkae wɔ ne komam sɛ:+ “Bere a wɔde begyam me papa abɛn.+ Ɛno akyi no mekum me nua Yakob.”+ 42 Bere a wɔbɛkaa asɛm a Rebeka ba panyin Esau aka kyerɛɛ no no, ntɛm ara na Rebeka soma kɔfrɛɛ ne ba kumaa Yakob na ɔka kyerɛɛ no sɛ: “Hwɛ, wo nua Esau abɔ wo ato hɔ*—onya wo a, obekum wo.+ 43 Enti me ba, tie na sɔre+ guan kɔ me nua Laban nkyɛn wɔ Haran.+ 44 Na tena ne nkyɛn nna kakra kosi sɛ wo nua abufuw ano bedwo;+ 45 twɛn kosi sɛ wo nua abufuw bɛdan afi wo so na ne werɛ afi nea woayɛ no.+ Afei mɛsoma ma wɔabɛfa wo afi hɔ. Dɛn nti na ɛsɛ sɛ mehwere mo baanu nyinaa da koro?” 46 Akyiri yi Rebeka ka kyerɛɛ Isak sɛ: “Het mmabea nti asetena afono me.+ Na sɛ Yakob nso kɔware Het mmabea te sɛ eyinom wɔ asase yi so a, ɛnde na mete ase reyɛ dɛn?”+\n^ Nea ɛkyerɛ ankasa ne “ɔrekyekye ne werɛ wɔ wo ho.”


Mateo Asɛmpa No 8:1-34\nƆsaa ɔkwatani bi yare (1-4)\nƆsraani panyin bi gyidi (5-13)\nYesu saa nnipa pii yare wɔ Kapernaum (14-17)\nSɛnea yebedi Yesu akyi (18-22)\nYesu maa mframa yɛɛ dinn (23-27)\nYesu maa ahonhommɔne kɔhyɛɛ mprako mu (28-34)\n8 Bere a osian fii bepɔw no so no, nnipadɔm bebree dii n’akyi. 2 Na hwɛ! ɔkwatani bi bae, na ɔbɛkotow no kae sɛ: “Awurade, sɛ wopɛ a, wubetumi asa me yare.”*+ 3 Enti ɔteɛɛ ne nsa kaa no, na ɔkae sɛ: “Mepɛ! Wo ho ntɔ wo.”*+ Na amonom hɔ ara ne kwata no kɔe.+ 4 Ɛnna Yesu ka kyerɛɛ no sɛ: “Hwɛ na woanka ankyerɛ obiara;+ mmom kɔ na fa wo ho kɔkyerɛ ɔsɔfo no,+ na fa akyɛde* a Mose hyɛ too hɔ no ma,+ na ayɛ adanse ama wɔn.” 5 Bere a ɔkɔɔ Kapernaum no, ɔsraani panyin bi baa ne nkyɛn bɛpaa no kyɛw+ 6 sɛ: “Owura, m’akoa abubu da fie, na ɔrehu amane papaapa.” 7 Ɔka kyerɛɛ no sɛ: “Sɛ midu hɔ a, mɛsa no yare.” 8 Ɔsraani panyin no ka kyerɛɛ no sɛ: “Owura, memfata sɛ woba me fi. Wo de, ka biribi, na m’akoa no ho bɛtɔ no. 9 Efisɛ me nso mehyɛ obi ase, na mewɔ asraafo hyɛ m’ase. Meka kyerɛ oyi sɛ, ‘Kɔ!’ na ɔkɔ, na meka kyerɛ ɔfoforo sɛ ‘Bra!’ na waba, na meka kyerɛ m’akoa sɛ ‘Yɛ eyi!’ na wayɛ.” 10 Bere a Yesu tee saa no, ɛyɛɛ no nwonwa. Na ɔka kyerɛɛ wɔn a wodi n’akyi no sɛ: “Mereka nokware akyerɛ mo: obiara nni Israel a mahu gyidi a ɛso saa wɔ ne mu.+ 11 Nanso mereka akyerɛ mo sɛ nnipa bebree fi apuei ne atɔe bɛba, na wɔne Abraham ne Isak ne Yakob abɛtena pon ho adidi wɔ ɔsoro Ahenni mu.+ 12 Na Ahenni mma no de, wɔbɛtow wɔn agu sum mu wɔ abɔnten. Ɛhɔ na wobesu na wɔaka wɔn se asi so denneennen.”*+ 13 Afei Yesu ka kyerɛɛ ɔsraani panyin no sɛ: “Kɔ. Sɛnea woagye adi no, ɛmmra mu saa ara mma wo.”+ Na akoa no ho tɔɔ no saa bere no ara.+ 14 Na bere a Yesu baa Petro fi no, ohui sɛ n’asebea+ da hɔ a ɔyare atiridii.+ 15 Enti osoo ne nsa,+ na atiridii no gyaee. Afei ɔbea no sɔree, na ofii ase som Yesu. 16 Na eduu anwummere no, nkurɔfo de nnipa bebree a wɔwɔ ahonhommɔne brɛɛ no, na ɔkaa asɛm de tuu ahonhom no, na ɔsaa wɔn a wɔyare nyinaa yare, 17 sɛnea ɛbɛyɛ a nea wɔnam odiyifo Yesaia so kae no bɛba mu sɛ: “Ɔno na ɔfaa yɛn nyarewa na ɔsoaa yɛn yaw.”*+ 18 Bere a Yesu huu nnipadɔm a atwa ne ho ahyia no, ɔka kyerɛɛ asuafo no sɛ wontwa nkɔ asuogya.+ 19 Na ɔkyerɛwfo bi bae, na ɔbɛka kyerɛɛ no sɛ: “Ɔkyerɛkyerɛfo, baabiara a wobɛkɔ no, medi w’akyi.”+ 20 Nanso Yesu ka kyerɛɛ no sɛ: “Sakraman* wɔ abon, na ewim nnomaa wɔ mmerebuw, na onipa Ba no de, onni baabi a ɔde ne ti to.”+ 21 Na osuani foforo ka kyerɛɛ no sɛ: “Awurade, ma me kwan ma minkosie me papa ansa.”+ 22 Yesu ka kyerɛɛ no sɛ: “Kɔ so di m’akyi, na ma awufo nsie wɔn awufo.”+ 23 Na bere a ɔforoo ɔkorow no, n’asuafo no dii n’akyi.+ 24 Afei, hwɛ! mframa kɛse bi bɔe wɔ po no so, enti na asorɔkye no rekata ɔkorow no so; nanso ɔno de, na wada.+ 25 Na wɔbaa ne nkyɛn benyan no. Na wɔkae sɛ: “Awurade, gye yɛn na yɛrebewuwu!” 26 Nanso ɔka kyerɛɛ wɔn sɛ: “Adɛn nti na ehu aka mo* saa, mo a mo gyidi sua?”+ Afei ɔsɔree, na ɔteɛteɛɛ mframa ne po no, na ɛyɛɛ dinn.+ 27 Enti mmarima no ho dwiriw wɔn, na wɔkae sɛ: “Onipa bɛn koraa ni? Mframa ne ɛpo mpo tie no.” 28 Bere a oduu asuogya wɔ Gadarafo asaase so no, mmarima baanu a wɔwɔ ahonhommɔne fi amusiei* behyiaa no.+ Ná wɔn ani so yɛ krakra paa, enti na obiara nni akokoduru a ɔde betwam afa saa kwan no so. 29 Na hwɛ! wɔteɛteɛɛm kae sɛ: “Dɛn na yɛne wo wɔ yɛ, Onyankopɔn Ba?+ Wobaa ha sɛ worebɛhaw yɛn+ ansa na bere a wɔahyɛ no adu anaa?”+ 30 Ná mprako bebree bi redidi wɔ akyirikyiri baabi.+ 31 Enti ahonhommɔne no fii ase paa no kyɛw sɛ: “Sɛ wutu yɛn a, ma yɛnkɔhyɛ mprako yi mu.”+ 32 Enti ɔka kyerɛɛ wɔn sɛ: “Monkɔ!” Ɔkaa saa no, wopuei, na wokowurawuraa mprako no mu, na hwɛ! mprako no nyinaa de mmirika fii bepɔw* no so koguu po no mu, na wowuwui wɔ nsu no mu. 33 Na wɔn a wɔhwɛ mmoa no guanee, na wɔkɔɔ kurow no mu kɔkaa nea asi nyinaa; wɔkaa mmarima a wɔwɔ ahonhommɔne no asɛm no nso kaa ho. 34 Na hwɛ! kurow no mufo nyinaa puei sɛ wɔrekohyia Yesu. Bere a wohuu no no, wɔsrɛɛ no sɛ omfi wɔn mantam mu hɔ nkɔ.+\n^ Anaa “afɔrebɔde.”\n^ Anaa “ahoɔmmerɛw.”\n^ Anaa “ɔbotan a etweri hɔ.”